text:
KIBATULU DIVUA
O Kuila o Dizubhilu Dia Mundu Dia Zukama?
1. Nanhi u tena ku tu tangela o ima ia-nda bhita ku hádia?
O KUILA uevuile kiá minangu ia iibha mu mitelembe, eie ua dibhuidisa se, ‘Kuebhi kua-nda sukila o ngongo íii?’ Ku mundu kuene mu bhita ima iavulu ia iibha, mukonda dia kiki, saí athu amba kuila, kiki kilondekesa kuila o dizubhilu dia mundu dia zukama. O kuila kiki kidi? O kuila tu tena kuijiia ihi ia-nda bhita ku hádia? Kiene, tu tena. Sumbala o athu ka tena kutanga o ima ia-nda bhita ku hádia, maji Jihova Nzambi, u tena. Bhu kaxi ka Bibidia, muéne u tu tangela o ima ia-nda bhita n’etu ku hádia ni ima ia-nda bhita ni ixi.—Izaia 46:10; Tiiaku 4:14.
2, 3. Ihi ia mesenene kuijiia o maxibulu a Jezú ni kiebhi Jezú kia a tambuijila?
2 Kioso ki tu tanga mu Bibidia kuila o dizubhilu dia zukama, ki kilombolola o dizubhilu dia Ixi kana, maji o dizubhilu dia ima ia iibha. Jezú ua longo ku athu kuila, o Utuminu ua Nzambi ua-nda tumina o ixi. (Luka 4:43) O maxibulu mê a mesenene kuijiia o kithangana kieji kuíza o Utuminu, kienhiki ene ebhuidisa Jezú: ‘Ima iíi ia kà bhita thembu kuxi? Kijimbuete kiê kiahi, kia kutukuluka kué, ni kia dizubhilu dia mundu?’ (Matesu 24:3) Jezú ka a tangela o kizuua mba o kithangana maji ua a tangela o ima ieji bhita ande dia kuíza o dizubhilu dia mundu. Ioso ia zuela Jezú kuila ieji bhita, ia mu bhita kiá lelu.
3 Mu kibatulu kiki, tua-nda mona o ima ilondekesa kuila tuala kiá mu izuua isukidila-ku. Kia dianga, tua tokala kuijiia o ita ia bhiti ku diulu phala tu tene kutendela se mukonda diahi kuene mu bhita ima ia iibha mu ngongo.
ITA KU DIULU
4, 5. (a) Ihi ia bhiti ku diulu kioso Jezú kia kituka Sobha? (b) Kala kiosoneke mu divulu dia Dijingunuinu 12:12, ihi ieji bhita mu ixi kioso Satanaji kieji mu takula mu ixi?
4 Mu Kibatulu 8, tua dilongo kuila Jezú ua kituka Sobha ku diulu, ku muvu ua 1914. (Daniiele 7:13, 14) O divulu dia Dijingunuinu, di tu tangela ioso ia bhiti ku diulu: ‘Mu diulu anga mu kala ita. Mingedi [Jezú] ni ji-anju jê a luá ita ni mudikixi [Satanaji], o mudikixi anga u luá ué kumoxi ni ji-anju jê.’ * Satanaji ni madimonho mê a a lundumuina mu ixi. Xinganeka o kisangusangu kiévu o ji-anju ku diulu! Maji kiebhi kia divu o athu mu ixi? O Bibidia izuela kuila kieji kala kithangana kia malamba phala o athu. Mukonda diahi? Mukonda o Diabhu ueji kala ni njinda iavulu, “kuma muène uejiia kuila o thembu iê ia butu kiá.’—Dijingunuinu 12:7, 9, 12.
5 O Diabhu ua mu bhekela malamba avulu ku athu mu ixi. Muéne uala ni njinda iavulu mukonda uejiia kuila o thembu iê ia butu kiá, Nzambi ua-nda mu buikisa. Tu mone ihi ia zuela Jezú kuila ieji bhita mu izuua isukidila-ku.—Tala o Kibandekesu kia 24.
IZUUA ISUKIDILA-KU
6, 7. Ihi iene mu bheka o ita ni nzala ku athu?
6 Ita. Jezú uambe: “Akua’xi imoxi a kà di kuata ni akua’xi iamukuá; kilômbo kia kà balukila kilômbo kiamukuá.” (Matesu 24:7) Ndumba ni ndumba dia athu ene mu fua mu izuua ietu mu ita m’ukulu ndenge. O kisangela kia Worldwatch Institute, kia londekesa kuila, tundé ku muvu ua 1914, o ita ia jibha kiá 100 ia mazunda a athu ndenge. O athu afuile ande dia muvu ua 1914 a tolele, o áfu tundé ku muvu uenhó katé lelu, kota. Xinganeka o malamba ni ndolo iene mu kuívua mazunda ni mazunda a athu mukonda dia ita!
7 Nzala. Jezú uambe: “Kua kà kala nzala.” (Matesu 24:7) Sumbala lelu ene mu dima kiavulu m’ukulu ndenge, maji né kiki athu avulu kene mu kala ni kudia kua soko kubhata. Mukonda diahi? Mukonda o athu kene ni kitadi kia soko phala kusumba kudia mba kukala ni mábhia. Mazunda ni mazunda a athu kene ni kitadi né ngó kia kusumba o mbolo ia kizuua. O Organização Mundial da Saúde, iambe kuila, jimidi ni jimidi ja ana-ndenge ene mu fua mivu ioso, mukonda dia kukamba kudia.
8, 9. Kiebhi kiene mu di kumbidila ia zuela Jezú ia lungu ni ixi kutunguta ni mauhaxi?
8 Kitungutu. Jezú uambe kuila: “Oxi ia-ndu tunguta kiavulu.” (Luka 21:11) Mivu ioso ku bhita itungutu ia makota. Tundé ku muvu ua 1900, mazunda aiadi a athu ndenge ene mu fua mu itungutu. Sumbala o jingijiie ni kikuatekesu kia ji makina ene mu tena kuijiia o itungutu ia-nda kuíza ku pholo, maji né kiki athu avulu hanji ene mu fua.
9 Mauhaxi. Jezú uambele kuila kueji kala “mabhebhu.” Mauhaxi a iibha eji di muanga ni lusolo ni kujibha athu avulu. (Luka 21:11) Sumbala o ji dotolo ene mu dilonga kiambote kusaka mauhaxi avulu, maji kuene hanji mauhaxi avulu, katé kiki o ji dotolo ka sange luua milongo iâ. Mu kidi, o jingijiie amba kuila mivu ioso, jimidi ni jimidi ja athu a fua mukonda dia uhaxi ua kukohona mba uhaxi ua thulu, ua dibuabua, ni ua kabualala. Ko mauhaxi iá ngó ene mu jibha athu avulu kana, o ji dotolo a tokuesa dingi 30 a mauhaxi a ubhe, amoxi kene hanji ni milongo katé kiki.
UKEXILU UA ATHU MU IZUUA ISUKIDILA-KU
10. Kiebhi kiene mu dikumbidila o izuelu i tu sanga mu divulu dia 2 Timote 3:1-5?
10 Mu divulu dia 2 Timote 3:1-5, o Bibidia i zuela: “Mu izuua isukidila-ku kuanda kuiza jithembu jabhonzo.” O poxolo Phaulu ua londekesa kiebhi kieji kala o athu mu izuua isukidila-ku. Muéne uambe kuila o athu
eji kala azodi a ene ngó
eji kala azodi a kitadi
eji xibhaka tata ni mama
eji kamba ufiiele
eji kamba henda ku miji iâ
keji kufikisa jihânji
eji kala ijibhangânga ni akua jinvunda
eji kala azodi a jivondadi jâ, ki azodi a Nzambi, kana!
eji kala kála a zolo Nzambi maji a dituna ku mu belesela
11. Kála kiosoneke mu divulu dia Jisálamu 92:7, ihi ia-nda bhita ni athu a bhukumuka?
11 Mu diembu mu ua tungu, kuene athu avulu ala ni ifua íii? Ku mundu uoso, kuene athu ala ni maukexilu iá. Maji kua kambe ngó, Nzambi ua-nda bhanga kima. Muéne ua kanena: “Sumbala abhukumuka afuafua muene kála iangu, abhanga o ima ia mangonha u sanga a bhenha; maji saí bhuoso bhua buidila kumoxi, aia muene nzaká! [mba kua jibha.]”—Jisálamu 92:7.
NJIMBU IAMBOTE MU IZUUA ISUKIDILA-KU
12, 13. Ihi iene mu tu longa Jihova mu izuua isukidila-ku?
12 O Bibidia ia tange kuila mu izuua isukidila-ku, ku mundu kueji kala ndolo iavulu ni malamba. Maji iene i zuela ué kuila, kua-nda bhita ima iambote.
13 Kuijiia kiambote o Bibidia. O polofeta Daniiele ua soneka ia lungu ni izuua isukidila-ku. Muéne uambe: ‘O kuijiia-phe kua k’àia ni ku dibandekesa.’ (Daniiele 12:4) Nzambi ueji kuatekesa o mundu uê kutendela kiambote o Bibidia. Jihova ua mateka kubhanga kiki benge-benge tundé ku muvu ua 1914. Mu kifika, muéne ua tu longo o valolo ia dijina diê ni vondadi iê ia lungu ni ixi. Ua tu longo ué o kidi kia lungu ni sata ia kukúla kua Jezú, ihi i bhita ni athu kioso kia fua ni difukunukinu dia athu. Tua di longo ué kuma, o Utuminu ua Nzambi uene ngó u tena kuzubha o maka oso mu ngongo ni ihi i tua tokala o kubhanga phala kuzediua ku muenhu ni kubhanga o ima ia uabhela Nzambi. Maji ihi iene mu bhanga o jiselevende ja Nzambi ni ima iene mu di longa mu Bibidia? O kitambuijilu tu ki sanga mu kikanenu kia mukuá kia Bibidia.—Tala o Kibandekesu kia 21 ni 25.
14. O njimbu iambote a mu i tula ku jixi jikuxi ni a nanhi ene mu i tula?
14 Kuboka o njimbu mu ngongo ioso. Jezú uambe ia lungu ni izuua isukidila-ku, uixi: “O Njimbu iíi Iambote ia Utuminu ua Nzambi, ia bhingi ku i tula mu ngongo ioso.” (Matesu 24:3, 14) O njimbu iambote ia Utuminu a mu i tula mu 230 a jixi ndenge, mu 700 ja madimi ndenge. Mu ngongo ioso, Jimbangi ja Jihova a tundu “mu ifuxi ioso, ni mu miji ioso,” a mu kuatekesa o athu kuijiia kiambote o Utuminu ua Nzambi ni mbote ioso ia-nda bhanga ku athu. (Dijingunuinu 7:9) Ene a bhanga kiki sé kubhinga kitadi. Sumbala ni kua zemba ni ku a zukutisa ku athu avulu, ene a suluka ni kuboka. Jezú ua tangele kuila sé-ku kima ki tena ku a fidisa kuboka o njimbu iambote.—Luka 21:17.
IHI I UA TOKALA O KUBHANGA?
15. (a) Eie u xikina kuila tuala mu izuua isukidila-ku? Mukonda diahi? (b) Ihi ia-nda bhita ni ió a belesela Jihova ni ió a dituna ku mu belesela?
15 O kuila eie u xikina kuila tuala mu izuua isukidila-ku? Ikanenu iavulu ia Bibidia ia lungu ni izuua isukidila-ku ia mu di kumbidila. Ku hádia, kioso Jihova kia-nda tangela o mundu uê kuila ka boke dingi, “o dizubhilu-phe” dia-nda kuíza. (Matesu 24:14) O dizubhilu ihi? O dizubhilu, o kithangana kioso Nzambi kia-nda zubha o kuiibha kuoso mu ngongo mu ita ia Alumajedone. Jihova ua-nda tumina Jezú ni ji-anju jê phala kubuikisa muthu uoso-uoso u dituna ku belesela Muéne ni Mon’ê. (2 Tesalonika 1:6-9) Mu kubhita o Alumajedone, Satanaji ni madimonho mê ka-nda tena dingi kunganala o athu. Maji oso a mesena kubelesela Nzambi ni kuxikina o Utuminu uê, a-nda mona o ikanenu ioso ia Nzambi ku dikumbidila.—Dijingunuinu 20:1-3; 21:3-5.
16. Kuma o dizubhilu dia zukama, ihi i ua tokala o kubhanga?
16 Kua kambe ngó bhofele, o mundu iú ua Satanaji ua-nda bhua. Kienhiki, kima kiambote kudibhuidisa, ‘Ihi i nga tokala kubhanga?’ Jihova ua mesena kuila eie uijiia kiambote o Bibidia. Ua tokala u suína mu ku dilonga o Bibidia. (Nzuá 17:3) O Jimbangi ja Jihova ene mu diongeka semana joso phala kukuatekesa o athu kuijiia kiambote o Bibidia. Ndé mu iônge íii semana joso. (Tanga Jihebeleu 10:24, 25.) Se u di longa mu Bibidia kuila ua tokala kulungulula o ukexilu uê, ua tokala u ki bhanga ni lusolo luoso, kana kukala ni uôma. Kioso ki uia ni kulungulula o ukexilu uê, o ukamba uê ni Jihova ua-nda kola dingi.—Tiiaku 4:8.
17. Mukonda diahi athu avulu a-nda sasumuka kioso kia-nda kuíza o dizubhilu?
17 O poxolo Phaulu ua jimbulula kuila o kibuikilu kia athu a iibha kia-nda kuíza mu kithangana o athu ka-nda ki fika, kia-nda kuíza kala, “kiza o muiii mu usuku.” (1 Tesalonika 5:2) Jezú uambe kuila athu avulu keji bhana mátui ku ima ilondekesa kuila tuala mu izuua isukidila-ku. Muéne uambe: ‘Uila kia kexile mu izuua ia Noué, ni kia kà tukuluka Mon’a Muthu ué kiene. Mbata kia kexile mu izuu’omo, kioso dilúviu kiluua diza, a kala mu kúdia, a kala mu kúnua, ahatu ni mala a kala mu kazala, a a bhana mu ukaza, katé kizuua kia bokona Noué mu álaka. Kejidile kima katé dilúviu dia menha ki dia tula dí dia a kungulula ene oso. Ni kia kà tukuluka Mon’a Muthu ué kiene.’—Matesu 24:37-39.
18. Milongi iebhi ia tu bhana Jezú?
18 Jezú ua tu dimuna mu kuamba kuma ki tu tokala ku landuka ‘ni kúdia jifesa, ni kúnua uhôlua, ni makubhindama ma muenhu iú.’ Muéne uambe kuila o dizubhilu dia-nda tukumuka, “kala mubhetu.” Muéne uambe ué kuila o dizubhilu, dia-nda kuíza “ku thandu dia oso a tungu mu ngongo.” Kienhiki, uambe: “Di langienu-phe ithangana ioso, ni kudionda mu kusamba, phala mu tene ku bhuluka ku ima ioso iíi, ni kuimana bhu pholo ia Mon’a Muthu.” (Luka 21:34-36) Mukonda diahi tua tokala kuívua o milongi íii ia Jezú? Mukonda kua kambe bhofele, o mundu ua Satanaji a-nda u buika. Oso a a xikina kua Jihova ni kua Jezú, ene ngó a-nda bhuluka ku dizubhilu, ene ngó a-nda tambula ué o muenhu ua kalela-ku ku mundu ua ubhe.—Nzuá 3:16; 2 Phetele 3:13.
^ kax. 4 Mingedi, o dijina dia mukua dia Jezú Kristu. Phala kuijiia dingi o maka enhá, tua ku dióndo tala o Kibandekesu kia 23.


c: text/html

text:
Ihi i Zuela o Bibidia?
Ihi i bhita n’etu kioso ki tu fua?
SAI ATHU A XIKINA kuila kioso ki tu fua, tuia kididi kiéngi, a mukuá amba kuila o kufua o disukilu dia muenhu. Abha eie, ihi i u banza?
IHI I ZUELA O BIBIDIA
“O ió afu kiá k’ejiia dingi kima kioso-kioso.” (Ndongixi 9:5) Kienhiki, kioso ki tu fua, ioso i bhua-ku.
IHI DINGI I TU LONGA O BIBIDIA?
O diiala dia dianga Adá, ua vutuka ku mavu kioso kia fu. (Dimatekenu 2:7; 3:19) Kiene kimoxi, oso a fua a vutuka ku mavu.—Ndongixi 3:19, 20.
Athu kia fua, a a jimuna o ituxi iâ. (Loma 6:7) Kioso muthu kia fua, kai kididi kiéngi phala ku mu kaxtikala mukonda dia ituxi ia te, kana.
O kuila o muthu uafu ua kà vutuka dingi?
IHI I U BANZA?
Kiene muene?
Manhi?
Kana?
IHI I ZUELA O BIBIDIA
“Kuma hádia ku kala difukunukinu dia athu.”
IHI DINGI I TU LONGA O BIBIDIA?
Saí bhabha, o Bibidia i sokesa o kufua ni kilu. (Nzuá 11:11-14) Nzambi uala ni kutena kua kuphaphumuna uoso ua fu, kála ki tuene mu balumuna mukuetu ua mu zeka.
—Jobe 14:13-15.
Mu Bibidia muala misoso iavulu ia athu a fuile, maji a a fukununa. O misoso íii i tu kuatekesa kuxikina kuila, oso afu a-nda vutuka dingi ku muenhu.
—1 Jisobha 17:17-24; Luka 7:11-17; Nzuá 11:39-44.
DI LONGE DINGI
Mu Kidi Ihi i Longa o Bibidia?

robotstxt: allowed

filter: keep


text:
Disá 6
O Athu Afú a Kinga Dingi Ihi?
1. Iebhi o njimbu iambote ia lungu ni athu afú?
Kioso Jezú kia bhixila mu Betanha mu mbanza ia Jeluzaleme, o kamba diê Lázalu ua fuile, kua bhitile kiá izuua iuana. Jezú ua ile ni Madiia ni Marta exile o jiphange ja Lázalu, ku mbila kua mu fundila. Mundu uavulu uaileuê. U tena ku xinganeka o kisangusangu kia Marta, ni Madiia, kioso Jezú kia fukununa Lázalu?—Tanga Nzuá 11:21-24, 38-44.
Marta uejidile o njimbu iambote ia lungu ni athu afú. Muéne uejidile kuila Jihova ua-nda fukununa athu phala ku kala dingi ni muenhu mu ixi.—Tanga Jobe 14:14, 15.
2. O kuila o athu afú a bhanga dingi kima?
O athu a a bhange ni mavu. (Dimatekenu 2:7; 3:19) Etu ki tu athu mu nzumbi, maji tuala ni mukutu ua xitu. Se-ku kima ki bhuluka kioso ki tu fuá. Kioso ki tu fuá, o uongo uetu ki u kalakala dingi, o ibanzelu ietu i di bota. Lázalu ka tange kima kia bhiti ku diulu mukonda o athu afú kijiia dingi kima.—Tanga Jisálamu 146:4; Ndongixi 9:5, 6, 10.
O kuila Nzambi u jokotesa athu mu ifernu kioso kia fuá? Se o Bibidia i longa kuila o athu afú kejiia dingi kima, o milongi ia ifernu ia makutu, i tatela Nzambi. O ku jokotesa athu mu ifernu ki kima ki banza Nzambi ku muxima uê.—Tanga Jelemiia 7:31.
3. O kuila o athu afú a tena kuzuela n’etu?
O athu afú ka tena kuzuela, né kuívua. (Jisálamu 115:17) Maji saí ji-anju ja iibha a zuela ni athu, phala kulondekesa kuila o athu afú kiá, a tena kuzuela ni athu ala ni muenhu. (2 Phetele 2:4) Jihova u tu kidika, phala ki tu fikise kuzuela ni athu afú kiá.—Tanga Matendelelu 18:10, 11.
4. Nanhi ua-nda vutuka ku muenhu?
Athu avulu afú kiá a-nda vutuka dingi ku muenhu, phala ku kala mu ixi. Né muene o athu kejidile lua Nzambi, a bhangele ima ia iibha, a-nda vutuka ku muenhu.—Tanga Luka 23:43; Ikalakalu 24:15.
O athu a-nda vutuka ku muenhu, a-nda di longa ia lungu ni Nzambi, ni kulondekesa o kixikanu kiâ kua Jezú, mu ku mu belesela. (Dijingunuinu 20:11-13) Oso a-nda bhanga ima iambote, a-nda tambula o muenhu ua kalelaku mu ixi.—Tanga Nzuá 5:28, 29.
5. O difukunukinu di tu longa ihi ia lungu ni Jihova?
Nzambi ua tu bhana o kidielelu kia difukunukinu, mu ku tumikisa Mon’ê ua fuile phala ku tu bhulula. O difukunukinu di tu longa o henda ia Jihova. Kioso kia-nda vutuka o athu ku muenhu, nanhi ua mesena ku mu mona?—Tanga Nzuá 3:16; Loma 6:23.
DI LONGE DINGI
Mu Kidi Ihi i Longa o Bibidia?
Kuebhi Kuala Athu Afú?
Mu Kidi Ihi i Longa o Bibidia?
O ku Kinga Kua Kidi Phala o Jindandu jê Jafú
Mu Kidi Ihi i Longa o Bibidia?


text:
Musoso 91: Jezú u Longa ku Mulundu
TALA Jezú ua xikama bhobha. Muéne ua mu longa athu ku mulundu ua Ngalileia. Iâ a xikama bhu mbandu iê, maxibulu’ê. Muéne ua solo 12 phala ku kala jipoxolo jê. O jipoxolo, maxibulu a Jezú. Uejiia o majina mê?
Exile, Ximá Phetele ni phange iê Mandele. A kamúkua, Tiiaku ni Nzuá, exile ué jiphange. O poxolo ia mukuá ué a mu ixanene Tiiaku, ni mukuá a mu ixanene Ximá. O jipoxolo jiiadi akexile ni dijina dia Juda. Ua mukuá Juda dia Kadiota, o Juda ia mukuá, a mu ixanene ué Tadeu. Kua kexile ué hanji Filipe ni Natanaiele (a mu ixanene Matulu) ni Matesu ni Tomé.
Kioso kia vutuka ku Samádia, Jezú ua mateka o kuboka: ‘O utuminu ua diulu ua zukama.’ Eie uejiia se o utuminu iu ihi? O unguvulu ua kidi ua Nzambi. O sobha, Jezú. Muéne ua-nda tumina tundé ku diulu, ni ku bheka o paze mu ixi. Ku utuminu ua Nzambi, o ixi ia-nda kala palaízu ia uabha.
Bhenhobho, Jezú ua longo athu, o maka alungu ni utuminu. Muéne uambe, ‘Kala mu samba kiki.’ ‘Tata Ietu uala mu diulu, o dijina diê a diximane. O utuminu uê uize. O vondadi iê a i bhange bhoxi, kála kia mu i bhanga ku diulu.’ Athu avulu a uixana ‘Musambu ua Ngana.’ A mukuá a uixana ‘Tata Ietu.’ Eie uejiia ku zuela o musambu uoso?
Jezú ua longo ué o mundu, kiebhi ki tu di bhana ni akuetu. Jezú uixi, ‘Bhanga ku akuenu, ioso iu mua mesena ku mi bhanga.’ Ki ki ku uabhele kioso akuenu kia ku bhanga o mbote? Kienhiki, Jezú uambe, tua tokala tu bhanga o mbote ku akuetu. Ki kia-nda uabha mu palaízu, athu oso ku bhanga kiki?
Matesu kibatulu 5 katé 7; 10:1-4.
Ibhuidisu
- Mu fikula, Jezú ua mu longa kuebhi, ni a nanhi a xikama bhu mbandu iê?
- Kiebhi kiexanene o 12 kia jipoxolo?
- O Utuminu ihi ua bokele Jezú?
- Ihi ia longele Jezú ku athu ku bhinga mu musambu?
- Kiebhi kiambe Jezú kia tokalele athu ku dibhana ni akuâ?
Ibhuidisu ia mukua
- Tanga Matesu 5:1-12.
Kiebhi ki tu idikisa o kibindamu kietu kia nzumbi? (Mat. 5:3; Lom. 10:13-15; 1 Tim. 4:13, 15, 16)
- Tanga Matesu 5:21-26.
Kiebhi o divulu dia Matesu 5:23, 24 di tendelesa kuma, o ku di bhana ni jiphange jetu ki fikila o ukamba uetu ni Jihova? (Mat. 6:14, 15; Jisá. 133:1; Kol. 3:13; 1 Nzuá 4:20)
- Tanga Matesu 6:1-8.
Ima iahi iaiibha ia ku di mona o kuiuka o Jikidistá a tokala ku ieha? (Luka 18:11, 12; 1 Kol. 4:6, 7; 2 Kol. 9:7)
- Tanga Matesu 6:25-34.
Ihi ia tu longo Jezú ia lungu ni ku dielela kua Jihova phala ku tu bhana o ima i tua bhindamena? (Mak. 16:4; Jisá. 37:25; Fil. 4:6)
- Tanga Matesu 7:1-11.
Ihi i tu longa o kifika ki tu sanga mu divulu dia Matesu 7:5? (Jisa. 26:12; Lom. 2:1; 14:10; Tii. 4:11, 12)


text:
Kuebhi ku tu Sanga o Itambuijilu ia Ibhuidisu ia Beta o Kota ku Muenhu?
O kuila o itambuijilu tu i sanga mu . . .
milongi ia jingijiie?
ilongesu ia athu?
Bibidia?
SAÍ MUSONEKI UA BIBIDIA UAMBE KUA NZAMBI
‘Ngi bhane-phe kilunji . . . maka mê ene o kidi.’
O Bibidia itambuijila ibhuidisu ia mazunda a athu.
O kuila ua mesena ué ku ku tambuijila o kibhuidisu kiê?
O kijimbuete kia jw.org, ki tena ku ku kuatekesa.
TANGA mu mbandu iambe acesso rápido
Itambuijilu ia ibhuidisu ia Bibidia
Kikuatekesu phala o miji
Jividiu mu JW.ORG
Madisá ni mimbu phala o ana ndenge
Milongi phala o mizangala
KATULA o madivulu
O kadivulu Njimbu Iambote ia Nzambi!
O divulu Mu Kidi Ihi i Longa o Bibidia?
KIBHUIDISU KIEBHI KI KU TANDANGANHESA DINGI?
O kuila o muenhu uala ni valolo?
O kuila Nzambi muene uala ni kikuma kia hadi ietu?
Ihi i bhita kioso ki tu fuá?
Sanga o itambuijilu ia ibhuidisu íii, mu kijimbuete kia jw.org.
(Ndé mu ENSÍNOS BÍBLICOS > PERGUNTAS BÍBLICAS RESPONDIDAS)
DI LONGE DINGI
A NANHI A MU BHANGA O VONDADI IA JIHOVA LELU?
Ihi i tu Tena Kusanga mu Kijimbuete Kietu Kia Internete?
Eie u tena kudilonga dingi ia lungu n’etu ni kixikanu kietu, ni kusanga o itambuijilu ia ibhuidisu ié ia Bibidia.


text:
KIBATULU KUINHI NI UMOXI
Mukonda Diahi Kuene Hadi Iavulu?
1, 2. Ihi iene mu dibhuidisa o athu?
O KALEMBA ka jibha athu avulu mu diembu. Diiala ua bokona mu ngeleja ni uta, ua lozo athu iu ua a jibha. Muhatu uáfu mukonda dia uhaxi, ua xisa ana kitanu.
2 Kioso ki bhita mavuua kála iá, athu avulu a dibhuidisa, “Mukonda diahi?” Athu avulu ene mu dibhuidisa se mukonda diahi o ngongo iezala ni unguma ni hadi. Eie ua dibhuidisile kiá kiki?
3, 4. (a) Ibhuidisu iebhi ia bhange Habakuke? (b) Kiebhi Jihova kia mu tambuijila?
3 Mu Bibidia, muala misoso ia mala akexile ni kixikanu kia dikota kua Nzambi, a bhange uá o ibhuidisu íii. Mu kifika, o polofeta Habakuke uebhuidisa Jihova: ‘Phala-hi u ngi muesa o ufusa ni lusebu, anga u ngi bhangesa kutala ungulungumba? Phala-hi ku pholo kua ngi xikamena kibuika ni kubhondalala? Phala-hi ué a vulumuna jimvunda ni ku kuata kuzoka?’—Habakuke 1:3.
4 Mu divulu dia Habakuke 2:2, 3, Nzambi ua tambuijila o ibhuidisu ia Habakuke iu ua mu kanena kuila ueji batula o maka. Jihova ua zolo kiavulu o athu. O Bibidia i zuela kiki: “Muène ua mi kuatela muanu.” (1 Phetele 5:7) Mu kidi, Nzambi ua zembe kiavulu kumona o hadi, etu ndenge. (Izaia 55:8, 9) Mu kiki-phe, tua-nda dilonga o kibhuidisu kiki: Mukonda diahi kuene hadi iavulu mu ngongo?
MUKONDA DIAHI KUENE HADI IAVULU?
5. Ihi iene mu zuela jimesene javulu ja jingeleja ia lungu ni hadi? Maji ihi i longa o Bibidia?
5 O atuameni a ji ngeleja mba jimesene ni ji padele, jene mu zuela kuila Nzambi, muéne ua mesena kuila o athu a tala hadi. Amoxi amba kuila, ioso i bhita ku muenhu ua muthu, kála o mavuua, Nzambi ua i xindi kiá tundé ukulu ni kuila etu ki tu tena ku ki tendela se mukonda diahi. A mukuá amba kuila, o athu katé muene ni ana-ndenge, a fua phala kuia kukala kumoxi ni Nzambi mu diulu. Maji iá makutu. Jihova ka tena kubhanga ima ia iibha ku athu. O Bibidia i zuela: “Nzambi ka tena kubhanga kia iibha! O Muteni-a-Ioso ka tena kubhanga mangonha!”—Jobe 34:10.
6. Mukonda diahi athu avulu ene mu tatela Nzambi kuila muéne ua mu bheka o hadi mu ngongo?
6 Athu avulu ene mu tatela Nzambi kuila, muéne ua mu bheka o hadi, mukonda a banza kuila, Nzambi muéne ua mu tumina o mundu. Maji kála ki tua di longo mu Kibatulu 3, o ua mu tumina o mundu iú, Satanaji o Diabhu.
7, 8. Mukonda diahi kuene hadi iavulu ku mundu?
7 O Bibidia i tu tangela kuila, “o mundu uoso-phe ua zeka mua Kadiaphemba ió mukua ku tondalesa.” (1 Nzuá 5:19) O sobha ia mundu iú, Satanaji, muthu ua iibha kiavulu. Muéne ua mu ‘nganala o mundu uoso.’ (Dijingunuinu 12:9) Athu avulu ene mu kaiela o ukexilu uê ua iibha. Mukonda dia kiki, o mundu uezala ni makutu, unguma ni kuiibha kuavulu.
8 Kuene dingi ima ia mukuá i bhangesa o mundu kukala ni hadi iavulu. Kioso Adá ni Eva kia bhukumuka, ene a bhitisa o kituxi ku tuana tuâ. Mukonda-phe dia kituxi kiki, o athu a di talesa hadi muthu ni mukuá. Ene a mesena kubeta-o-kota akuâ ndenge. Ene a zoka, aia mu ita, a lokalala akuâ. (Ndongixi 4:1; 8:9) Saí ithangana, o athu a tala hadi mukonda dia ‘ima i bhita sé ku i kingila.’ (Ndongixi 9:11) Saí athu, mukonda dia kukala mu kididi ka tokalele kukala-mu mba mu kithangana ki ki tokala, a tena kubhita mu iluezu mba kubhita mu ima ia iibha.
9. Mukonda diahi Jihova ka zubha hanji o hadi?
9 Jihova ka tena kubhekela hadi ku athu kana. Ki muéne uene mu bheka o ita, o milonga mba hadi ku athu. Nzambi kene mu bhekela mavuua kála o kalemba, kitembu ni mvula iene mu jibha athu. Maji eie nange u dibhuidisa, ‘Se Jihova muéne Suke-ku mu ngongo ioso, mukonda diahi ka mu fidisa o ima íii ia iibha o kubhita?’ Tuejiia kiambote kuila Nzambi ua tu zolo, kienhiki, saí kima kia mu mu bhangesa kukamba kuzubha hanji o hadi.—1 Nzuá 4:8.
MUKONDA DIAHI NZAMBI UEHELA O HADI?
10. Kiebhi Satanaji kia tatela Jihova?
10 Mu jaludim ia Edene, o Diabhu ua nganala Adá ni Eva. Satanaji uambe kuila, Nzambi kejiia kutumina kiambote. Muéne uambe ué kuila, Nzambi ua kexile mu sueka ima iambote kua Adá ni Eva. Satanaji ua mesenene kuila ene a xikina kuila muéne ueji kua tumina kiambote, Jihova ndenge, ni kuila ene keji bhindamena o kikuatekesu kia Nzambi.—Dimatekenu 3:2-5; tala o Kibandekesu kia 27.
11. Kibhuidisu kiahi ki tua bhingi kuijiia o kitambuijilu kiê?
11 Adá ni Eva a xibhakela Jihova ni kudituna o ungana uê. Ene a banze kuila, akexile ni ufolo ua kusola ene mudiâ o ima ia uabha mu íii ia iibha. Kiebhi Jihova kieji tena kulondekesa kuila ene a tondalele mu ibanzelu iâ ni kuila, muéne ua beta kuijiia o ibhindamu ietu?
12, 13. (a) Mukonda diahi Jihova ka buikisa Adá ni Eva mu kithangana kieniókio? (b) Mukonda diahi Jihova uehela Satanaji kutumina o mundu iú ni kuehela ué o athu kuditumina mudiâ?
12 Jihova ka buikisa Adá ni Eva mu kithangana kieniókio. Mu veji dia kiki muéne ua a ehela kuvuala ana. Kienhiki, Jihova ua bhana kithangana ku tuana tua Adá ni Eva kia kusola o sobha iâ. Jihova ua mesenene kuila o ixi izala ni athu a iuka. Kiki kia-nda bhita muéne sé phata né muene ni mibhetu ia Diabhu.—Dimatekenu 1:28; Izaia 55:10, 11.
13 Satanaji ua tatela Nzambi kuila nguvulu ia iibha bhu pholo ia mazunda ni mazunda a ji-anju. (Jobe 38:7; Daniiele 7:10) Mukonda dia kiki, Jihova ua bhana kithangana kua Satanaji phala kulondekesa ku athu se mu kidi Nzambi kejiia muene kutumina. Ua bhana ué kithangana ku athu kia kusola jinguvulu jâ, jene mu kuatekesa kuala Satanaji, phala kulondekesa se ene eji beta kuzediua sé o kikuatekesu kia Nzambi.
14. O kithangana kia bhana Nzambi, kiene mu londekesa ihi ia lungu ni Satanaji?
14 Mu jimidi ni jimidi ja mivu, o athu ene mu sota kuditumina ene mudiâ, maji kene mu ditunda kiambote. Kiki kilondekesa kuila Satanaji mukua makutu. Mu kidi o athu a bhingi muene o kikuatekesu kia Nzambi. O polofeta Jelemiia ua zuela kidi kioso kiambe: ‘O njila ienda o muthu ki iene bhu lukuaku lua muthu-muene mba muthu ki muéne uendesa o makanda mê.’—Jelemiia 10:23.
MUKONDA DIAHI JIHOVA UA MU KINGA KIAVULU PHALA KUZUBHA O HADI?
15, 16. (a) Mukonda diahi Jihova ka zubha luua o hadi mu ngongo katé kiki? (b) Mukonda diahi Jihova ka zubha o hadi ia bhekela Satanaji?
15 Mukonda diahi Jihova ua mu kinga kiavulu phala kuzubha o hadi? Mukonda diahi muéne ka mu fidisa o ima ia iibha o kubhita? Phala kulondekesa kuila Satanaji ka tena kutumina kiambote o athu. O athu a fikisa kiá maukexilu avulu a mautuminu, maji né kiki hadi ngó. Né muene o jingijiie ja mu dilonga kiavulu ni kubhanga ji makina ja katunda, maji o kuiibha, uadiama, milonga ni ita ia mu dimendala dingi m’ukulu ndenge. Etu ki tu tena kuzediua ku muenhu sé o kikuatekesu kia Nzambi.
16 Maji Jihova ka mu zubha o hadi ia bhekela Satanaji. Se muéne ua zubhile o hadi, kieji londekesa kuila, Nzambi ua mu kuatekesa o utuminu ua Satanaji. Maji Muéne ka tena kubhanga kiki. Se Jihova ua zubhile o hadi, o athu eji xikina kuila ene a tena kuditumina kiambote sé Nzambi. Maji iá makutu. Jihova uambe kuila o athu ka tena kuditumina mudiâ. Muéne ka tena kutanga makutu.—Jihebeleu 6:18.
17, 18. Ihi ia-nda bhanga Jihova ni hadi iene mu bheka Satanaji?
17 O kuila Jihova u tena kuzubha o hadi ioso iene mu bhekela Satanaji ni athu? U tena. Nzambi u tena kubhanga o ima ioso. Jihova uejiia o kithangana kia-nda zubha o hadi iene mu bhekela Satanaji. Mu kusuluka, muéne ua-nda bhanga o ixi kukala palaízu kála kia mesenene kudimatekenu. Athu oso ala “mu jimbila,” a-nda fukunuka. (Nzuá 5:28, 29) O athu ka-nda kata dingi né kúfua. Jezú ua-nda zubha o hadi ioso iene mu bheka Satanaji. Jihova ua-nda tumina Jezú phala “ku buika o ibhangelu ia Diabhu.” (1 Nzuá 3:8, NW) Mu kiki, tua sakidila o muanhu ua tu kuatela Jihova ua ku muijiia ni ku mu sola phala ku kala Nguvulu ietu. (Tanga 2 Phetele 3:9, 10.) Né muene kioso ki tu bhita mu jiphaxi, muéne u tu kuatekesa kukolokota.—Nzuá 4:23; tanga 1 Kolindo 10:13.
18 Jihova ka tu jijidika ku mu sola kukala Nguvulu ietu kana. Muéne ua bhana ku athu o ufolo ua kusola. Tu di longe ihi ilombolola o ujitu iú phala etu.
IHI I UA-NDA BHANGA NI UFOLO UÊ UA KUSOLA
19. Ujitu uahi ua tu bhana Jihova? Mukonda diahi tua tokala kusakidila o ujitu iú?
19 O ujitu ua kusola ua tu bhana Jihova, u tu tungula ku iama. O iama ki iene mu banza, maji etu tu tena kubanza ni kusola o ukexilu uetu, kubheza Nzambi mba kana. Ki tu difu ni ji makina ji bhanga ngó o ima ia a tumina. Etu tuala ni ufolo ua kusola o ukexilu uetu, mba kusola o makamba metu ni ihi i tua mesena ku bhanga ni muenhu uetu. Jihova ua mesena tu sanguluka ku muenhu.
20, 21. Kima kiahi kia beta-o-kota ki ua tokala kusola lelu?
20 Jihova ua mesena tu mu zola. (Matesu 22:37, 38) Muéne ua difu ni tata ua zediua mu kuívua mon’ê kuzuela sé ku mu jijidika kuila, “nga ku zolo.” Jihova ua tu bhana o ufolo phala tu tene kusola ku mu sidivila mba kana. Satanaji, Adá, ni Eva a solo kudituna Jihova. Kiebhi ki u tena kusola kiambote ni ufolo ua ku bhana Jihova?
21 Sola kiambote ni ufolo ua kubhana Jihova phala ku mu sidivila. Kuene mazunda ni mazunda a athu a solo kusidivila Jihova ni kudituna Satanaji. (Jisabhu 27:11) Ihi i ua tokala o kubhanga phala kukala ku mundu uobhe ua Nzambi, kioso kia-nda zubha o hadi ioso? O kibatulu kia kaiela kia-nda tambuijila o kibhuidisu kiki.


text:
Ihi ilombolola o ku longa o Bibidia?
O Jimbangi ja Jihova, a sota ku di longa o Bibidia ni athu ni ku tambuijila ibhuidisu iavulu i bhanga ene, kala:
- Nzambi nanhi?
- O kuila Nzambi ua ngi suu?
- Kiebhi ki ngi tena ku zediuisa o ukaza uami?
- Kiebhi ki tena o ku sanga o ku zediua kua kidi?
Tala o itambuijilu ia ibhuidisu iene mu bhanga o athu ia lungu ni ukexilu uetu ua ku longa o Bibidia.
Tuene mu longa o athu maka alungu ni “Nzambi”
mba “ukaza” ni ku tanga ibatulu iavulu ia Bibidia ia lungu ni maka enhá. Mu ku sokesa o ibatulu íii, tuene mu mona ihi i longa o Bibidia ia lungu ni maka enhá, ni kuehela kuila o Bibidia i tambuijila o ibhuidisu i bhanga o athu.
Ki ku bhingi kitadi. Ki tuene mu bhinga ué kitadi mu madivulu u tu bhana ku athu phala ku a longa o Bibidia.
Athu avulu ene mu katula ola imoxi ku semana phala ku di longa o Bibidia n’etu. Maji saí ithangana tu bhanga kaxaxi ka ola mba ndenge. O muthu muéne u sola se ithangana ikuxi ia mesena ku di longa.
Muéne ua-nda kulondekesa mu ithangana iofele, kiebhi kia di longa o Bibidia ni athu. Se u ki uabhela, u tena ku suluka ni ku di longa.
● Se ngi xikina ku di longa o Bibidia, o kuila nga tokala ku kituka mbangi ia Jihova? Kana. Jimbangi ja Jihova, a uabhela kiavulu o ku longa o athu ia lungu ni Bibidia, maji kene mu jijidika o athu ku kala mbangi ia Jihova. Mu veji dia kiki, tu londekesa ku athu ihi i longa o Bibidia, mu kuijiia kuila kala muthu muéne ua tokala ku sola o ngeleja iê.
DI LONGE DINGI
Bhinga n’a ku Longe o Bibidia sé ku Futa
Mukonda Diahi Tua Tokala ku di Longa o Bibidia?
O Bibidia i tambuijila o ibhuidisu ia beta-o-kota iene mu di bhanga mazunda ni mazunda a athu mu ngongo? Ua mesena ué?
Bhinga n’a ku Longe o Bibidia sé ku Futa
Kiebhi Kia Longa o Bibidia?
Ku mundu uoso o Jimbangi ja Jihova a beta kua ejiia mukonda dia ukexilu uâ ua ku longa o Bibidia ku athu sé ku a bhinga kitadi. Tala kiebhi kiki kiene mu bhita.
IA LUNGU N’ETU
Bhinga n’a ku longe o Bibidia
Di longe o bibidia mu ola ni kididi ki ua mesena sé ku futa.


text:
Eie ua Kijidile?
Kiebhi kia kexile mu bhanga o mikanda ni kiebhi kia kexile mu i jikula?
O divulu dia Luka di tu tangela kuila, Jezú ua jikula o divulu dia Izaia, ua di tange iu ua di jika. Ku disukilu dia divulu dia Nzuá, o poxolo Nzuá ua zuela ué ia lungu ni mikanda ni kuila ka tenene kusoneka mu mikanda, ioso ia bhangele Jezú kioso kia kexile mu ngongo.
Kiebhi kia kexile mu bhanga o mikanda? Akexile mu banda o ibha ia iama mba o ibalabala ia mixi phala kubhanga o mikanda. O mikanda íii akexile mu i nhinga ku muxi, o mbandu mua kexile o isoneku ia kexile moxi. O isoneku a i sokejekele mu jimbandu-jimbandu mu mukanda. Se o mikanda ia vudile, o mikanda íii exile mu i nhinga ku mixi iiadi, ku dimatekenu ni kudisukilu, phala kukuatekesa o mutangi kujikula ni kujika o mikanda.
O divulu dia kutokuesa (The Anchor Bible Dictionary) diambe kuila “o athu a tenene kubhanga mikanda iala ni 10 dia ji metulu mu ku lebha phala kusoneka-mu o divulu dioso.” O jingijiie ene mu zuela kuila phala kusoneka o divulu dioso dia Luka, kueji bhinga mikanda iala ni 9.5 ia jimetulu mu kulebha. Saí ithangana o jimbandu ja mikanda akexile mu ji fuamesa ni tumatadi tua iuka akexile mu tu pindala.
A nanhi exile o ‘akunji a makota’a a tumbula mu Mikanda ia Ngeleku?
Ku dimatekenu dia ukunji ku Izalaiele, muthu umoxi ngó uexile ni kikalakalu kia mukunji ua dikota, muéne ua tokalele kubhanga o kikalakalu kiki katé ku ufuilu uê, kiene kiua kieji bhingana-ku mukuá. (Dialuilu 35:25) Alá muéne o muthu a diangele ku mu sola kala mukunji ua dikota. Ku pholo, o ukunji iú exile mu u bhana ué ku ana a phandekumbi a mukunji ua dikota. (Makatukilu 29:9) Athu avulu ku muiji ua Alá a kalakala kala akunji, maji a sidivila kala akunji a makota ka vudile.
Kioso akua Izalaiele kia kexile ku ubhika, o atuameni ka tokalele ku Izalaiele, akexile mu katula o athu akexile mu ukunji ni kusola athu engi kala kia mesenene. Nange o athu akexile mu a sola, a betele kota ió a tokalele ku muiji ua Alá. O kizuelu ‘akunji a makota’ kia tokala ku ilamba ia ukunji. Ku akunji a makota, kua kexile ué o atuameni a 24 kia athu a tokalele kutambula o ukunji; ni athu a tokalele ku miji ia akunji a makota ni akunji a makota a a katuile o ujitu ua ukunji kala Hana.—1 Malunda 24:1-19; Matesu 2:4; Marku 8:31; Ikalakalu 4:6.


text:
KIBHUIDISU 7
Ihi i Nga Tokala o Kubhanga Se a Mu Ngi Jijidika Kubhanga Undumbu?
IHI I UEJI BHANGA?
Xinganeka o kifika kiki: Heather uene mu disanga ni Mike luiadi ku mbeji, maji muéne u divua kuila ua muijiia kiá ukulu. Ene a di tumikisa ji njimbu, ithangana ioso a di zuelesa mu mutelembe, a laleka kiavulu! Maji Mike ua mesena kia kukala sai iê.
Mu jimbeji ja bhiti, Mike ni Heather, ene ngó mu di kuata o maku ni ku dibhana ji nzobole. Heather ka mesena hanji kukala ni sai. Maji ka mesene kuzanga o ukamba uê ni Mike. Se-ku muthu u mu bhangesa kudivua kiambote kála Mike. Muéne u zuela mudiê ‘Eme ni Mike tua di uabhela kiavulu . . .’
Se ua kexile bhu kididi kia Heather, anga uala kia mu kitala kia kukala ni sai, ihi i ueji bhanga?
XINGANEKA!
Se kuxila o kitumu kia lungu ni ibhangelu, kála o kitumu kia ku lauka, ua-nda dibhana ni ibhidi. Kiene ué kimoxi ni kuxibhaka o kitumu kia lungu ni kubhanga undumbu, kála o kitumu ki tendelesa kuila: “o undumbu mu ueha.”
Iebhi o ibhidi i dibhana na-iu o muthu, mu kuxibhaka o kitumu kiki? O Bibidia i zuela: ‘Muthu uoso-phe u ta phánda, ua te kituxi ku mukutu uê.’ (1 Kolindo 6:18) Mukonda diahi kiki kidi muene?
Mu kutokuesa, a mono kuila o minzangala a bhangele kia o undumbu, a bhitile mu ibhidi iavulu.
NDOLO. Minzangala iavulu a bhangele o undumbu ande dia kukazala, ambe kuila a diela.
O KUKAMBA KU KUDIELELA. Kioso kia bhanga o undumbu, o diiala mba muhatu a dibhuidisa: ‘Nanhi ua zeka né dingi?’
KIKOTE KU MUXIMA. O ilumba a uabhela munzangala u mu langa kiambote mu veji dia ku mu zangata. Minzangala iavulu, ka uabhela dingi o ilumba se a xikina kubhanga nau undumbu kioso kia a jijidika.
Mu kusuka-ku: Se u bhanga undumbu, kua mu xila o mukutu uê. (Loma 1:24) O mukutu ué uala ni valolo ia dikota, ka tokala ku u bhana bhane ngó!
Londekesa kuila, u xila o kitumu ni kusuína kuoso, kia lungu ni ‘kueha undumbu.’ (1 Tesalonika 4:3) Ku hádia kioso, ki ua-nda kazala, kiene ki ua-nda zeka ni diiala diê mba muhatu’é. Ua-nda sanguluka, sé kuthandanganha, kukala ni kikote ku muxima mba ndolo mukonda dia kubhanga o undumbu.
IHI I U BANZA?
O kuila se muthu ua kuzolo mu kidi, ueji ta o muenhu uê mu kiluezu, mba ku u bhangesa kudivua kia iibha?
O kuila o muthu ua kuzolo mu kidi, u kubhangesa kuzanga o ukamba uê ni Nzambi?
—Jihebeleu 13:4.


text:
O MULANGIDI Kamoxi 2015 | Ihi i Banza Nzambi ia Lungu ni Ita?
Ua-nda diuana mu kuijiia o itambuijilu ia Bibidia.
COVER SUBJECT
Ihi i Zuela o Bibidia ia Lungu ni Ita?
Mivu iavulu ku dima, Nzambi ua tendelesa o mundu uê kuluua ita. Maji mu kubhita thembu, Jezú ua tendelesa o athu kuzola o jinguma jê. Ihi ia bhiti?
COVER SUBJECT
Ibanzelu ia Nzambi ia Lungu ni Ita M’ukulu-kulu
Ima itatu ilondekesa o ita ia tuminine Nzambi.
COVER SUBJECT
Ibanzelu ia Nzambi ia Lungu ni Ita ku Hama ia Dianga
Sumbala o ibanzelu ia Nzambi ia lungu ni ita ki i lungulukile, maji mu ku Kamba kukuatekesa o Jijudé kulondekesa kuila o ima ia lungulukile.
COVER SUBJECT
Ihi i Banza Nzambi ia Lungu ni Ita Lelu?
Ku hádia, Nzambi ua-nda bheka ita ia-nda zubha o ita ioso mu ngongo.
Eie ua Kijidile?
Mukonda diahi Zuze ua tuamene ku bhuta o muezu ande dia kuia kua Falaó? Kioso o Bibidia ki tanga kuila o tat’a Timote uexile “Ngeleku,” o kuila kiki kilombolola kuila muéne a mu vualele mu ixi ia Ngelexia?
THE BIBLE CHANGES LIVES
Nga Fikile Kuila Nga Kexile mu Kuambata Kiambote o Muenhu Uami
Pawel Pyzara ua uabhele o usuéia, ni makanha ni kumesena ufunu ua fuma. Nga banze kulungulula o muenhu uami kioso ki nga di te mu jinvunda ni dinake dia mala
IMITATE THEIR FAITH
“Mon’ami a Henda, ua Fiiele Mua Ngana”
Ihi ia kuatekesa Timote uexile mukua jisonhi kukituka kafunga ka dikota mu kilunga?
Ibhuidisu ia Bibidia io Tambuijile
Se o afu a-nda kua fukunuka, kuebhi kua-nda kala ene?


text:
Musoso 12: O Sabhalalu Ionene ia Tungu o Maiala
KUA bhitile kia mivu iavulu. An’â Noué a vualele ana avulu. A laula a kulu ni a vuala ué ana. Mu kienhiki o ixi iezalele ni athu avulu.
Mukuá uexile mululu ua Noué, dijina diê Nimilodi. Muéne uexile diiala diaiibha, uakexile mu tomba ni ku jibha iama ni athu. Nimilodi ué ua di bhange sobha phala ku tumina mua’xaxi ka athu. Nzambi ka zolele Nimilodi.
Athu oso mu izuua iná akexile mu zuela dízui dimoxi ngó. Nimilodi ua mesenene kuila athu oso a kala bhu kididi kimoxi ngó, phala muéne ku a tumina. Eie uejiia se ua bhange kima kiahi? Ua tumina athu ku tunga mbanza ni sabhalalu ionene. Ua mu a mona mu fikula, ku bhanga matijolo.
Jihova Nzambi ka sangulukile ni ku tunga o sabhalalu íii. Nzambi ua mesenene kuila athu a tunga mu ixi ioso. Maji athu exi: ‘Ndokuenu! Tu tunge mbanza ni sabhalalu ia-nda suka ku diulu. Kienhiki, tua-nda kala ni fuma!’ Athu iâ, a mesene kijingu phala ene muene, Nzambi kana.
Mukonda dia kiki, Nzambi ua fidisa athu ku tunga o sabhalalu. Uejiia ihi ia bhange muéne? Ua bhangesa athu ku zuela mazui iéngi, mu veji ia dízui dimoxi ngó. O atungi ka kexile mu di tendela dingi. Mukonda dia kiki o mbanza a ixana Babele mba Babilonha, ilombolola “Kavuanza.”
Athu a mateka kuia dikanga dia Babele. O ibuka ia athu akexile mu zuela dízui dimoxi, endele kumoxi mu jimbandu jengi ja ixi.
Dimatekenu 10:1, 8-10; 11:1-9.
Ibhuidisu
- Nanhi uexile Nimilodi? Kiebhi kia kexile ku mu mona Nzambi?
- Tala mu fikula, mukonda diahi athu a mu bhanga matijolo?
- Mukonda diahi Jihova ka sangulukile ni kikalakalu kiâ, kia ku tunga o sabhalalu?
- Kiebhi kia fidisa Nzambi o ku tunga o sabhalalu?
- Kiebhi kie xanene o mbanza? O dijina didi di lombolola ihi?
- Ihi ia bhitile ni athu kioso Nzambi kia bhilula o mazui mâ?
Ibhuidisu ia mukua
- Tanga Dimatekenu10:1, 8-10
Ifua iahi ia kexile na-iu Nimilodi? Kiebhi kiki ki tu dimuna? (Jisa. 3:31)
- Tanga Dimatekenu 11:1-9.
Ihi ia a bhangesa ku tunga o sabhalalu? Mukonda diahi katenene ku zubha ku i tunga? (Dim. 11:4; Jisa. 16:18; Nzuá 5:44)


text:
LONGO 14
Ufumu Mba Utuameza Mavu Agasue
Wajiya Ufumu tuatshigina kuzuelela ba?— Ayi, Ufumu wa Nzambi, Ufumu wene mba ubuisa mavu agasue phaladiso. Watshigina gujiya mene jiatadila Ufumu wene ba?—
Ufumu wagasue wana gukhala nu fumu. Fumu muene, wana gutuameza athu agasue adi mu gifutshi gienji. Wajiya Fumu wa Ufumu wa Nzambi ba?— Jina dienji Yesu Klisto. Wana gukhala gosa mu dilu. Gualeha ndo mba utuameza athu agasue ha mavu! Watangiza egi mba tusuanguluga tangua Yesu mba atuameza mavu agasue?—
Gima gitshi udi gudifelela mu phaladiso?
Mba tusuanguluka muavula! Mu phaladiso, athu mba aluiko itumba nga ita. Athu agasue mba adizumba. Athu mba akatshiko misongo, mba afiko. Ifofo mba imona, athu afa matshui mba avua, ikata mba ilenga phushi, mba isomboka. Ima yagudia mba ikhala yavula. Shitu jiagasue mba jidisagesako, mba jidivua nu athu. Athu agufua mba azugishiwa. Athu ako tuazuelela mu gamukand’aka gifa Rebeka, Rahaba, Davidi, nu Eliya mba ajinga luko! Mba usuanguluga guamona tangua mba azugishiwa mu gufua?—
Yehowa wana guguzumba, wana gutshigina usuanguluge. Gila walandula gulonguga mbimbi ya Yehowa, nu gumunemesa, mba ukhala nu monyo ivo nu ivo mu phaladiso! Yagusuanguluisa ba?—
TANGA MU BIBLIA YAYE
Yeshaya 2:4; 11:6-9; 25:8; 33:24; 35:5, 6
Yone 5:28, 29; 17:3


text:
Musoso 15: Omuhatu ua Lote ua Sakuka ku Dima
LOTE ni muiji’ê a tungile ni Mbalahamu mu ixi ia Kanana. Kizuua kimoxi Mbalahamu uambela Lote: ‘Kuku ki kuale kididi kiavulu phala o ibhaku ietu ioso. Nga ku dióndo, ndoko tu di uane. Se uia ku mbandu iéngi eme nga-nda-ia kuengi.’
Lote ua tonginina kiambote o ixi ioso. Muéne ua mono o mbandu ia ixi ia uabha kiavulu, mukonda mua kexile menha ni iangu iambote phala o ibhaku iê. Iexile o Mbanza ia Njolodá. Lote uambatele o muiji uê ni ibhaku iê ioso, uendele ku tunga kuenhoko. Mu kusukáko ene a tungu mu mbanza ia Sodoma.
Athu mu Sodoma aiibhile kiavulu. Íii ia bhangesa Lote ku luuala, mukonda muéne uexile muthu uambote. Kiki kia luualesa ué Nzambi. Mu kusukáko, Nzambi ua tumikisa anju jiiadi, ku tangela Lote kuma ua-nda buika Sodoma, ni mbanza ia zukama Ngomola, mukonda dia kuiibha kuâ.
O ji-anju jambela Lote: ‘Lenguluka! Katula muhatu’ê ni an’ê aiadi, tundé-nu bhabha!’ Lote ni muiji uê, akexile mu landuka mu tunda, kienhiki o ji-anju a kuata ku maku-mâ, ni a a katula bhu kanga dia mbanza. O anju ia mukuá iambe: ‘Lengenu mu bhulule o muenhu uenu! Ki mu sakuke ku dima. Lengenu ku milundu phala ki mu fué.’
Lote ni an’ê aiadi a belesela ni a lengela dikanga dia Sodoma. Ene k’manene, né ngó bhofele, né ku sakuka ku dima. Maji o muhatu ua Lote ua xibhaka. Kioso kia xisa Sodoma, muéne uemanene iu ua sakukile ku dima. Kienhiki, o muhatu ua Lote ua bhiluka philadi ia móngua. Ua mu mu mona mu fikula?
Tu tena ku dilonga disá dia mbote. Íii idikisa kuma Nzambi u bhulula oso u mu belesela, maji oso ka mu belesela u texika o muenhu uê.
Dimatekenu 13:5-13; 18:20-33; 19:1-29; Luka 17:28-32; 2 Phetele 2:6-8.
Ibhuidisu
- Mukonda diahi Mbalahamu ni Lote a di xisa?
- Mukonda diahi Lote ua solo ku tunga mu Sodoma?
- Kiebhi kiexile athu mu Sodoma?
- Ngolokela iahi ia bhele o anju jiiadi kua Lote?
- Mukonda diahi o muhatu ua Lote ua kituka philadi ia móngua?
- Disá diahi di tua dilongo ia bhitile ni muhatu ua Lote?
Ibhuidisu ia mukua
- Tanga Dimatekenu 13:5-13.
Kioso ki tu batula o maka mu kaxaxi ka athu, disá diahi di tu dilonga kua Mbalahamu? (Dim. 13:8, 9; Lom. 12:10; Fil. 2:3, 4)
- Tanga Dimatekenu 18:20-33
Kiebhi o ku di bhana kua Jihova ni Mbalahamu, ku tu bhana o kidielelu kuma Jihova ni Jezú a-nda fundisa ni kuiuka kuoso? (Dim. 18:25, 26; Mat. 25:31-33)
- Tanga Dimatekenu 19:1-29.
Kiebhi o musoso iú, ua Bibidia ulondekesa kuma kia iibhila Nzambi maiala ku bhanga ufusa ni akuâ? (Dim. 19:5, 13; Iji. 20:13)
Ihi i tua mono ki ia difu ia lungu ni Mbalahamu ni Lote, mu ku xikana o itumu ia Nzambi, ni ihi i tu dilonga ia lungu ni íii? (Dim. 19:15, 16, 19, 20; 22:3)
- Tanga Luka 17:28-32.
Mu kienhiki, ukexilu uahi uakexile nau o muhatu a Lote ua lungu ni jimbote, ni kiebhi íii i sidivila phala ku tu dimuna? (Luka 12:15; 17:31, 32; Mat. 6:19-21, 25)
- Tanga 2 Phetele 2:6-8.
Mu ku kaiela Lote, kífua kiahi ki tua tokala ku kala na-kiu ku mundu uaiibha ua tu kondoloka? (Ize. 9:4; 1 Nzuá 2:15-17)


text:
KAIELA O KIXIKANU KIÂ | DAVIDI
O ‘Ita ia Ngene ia Jihova’
ua di fikidila phala ka mu lundule ku masoladi. Ene akexile mu lenga o jinguma mukonda akexile ni uôma uavulu. Mukonda diahi akexile ni uôma? Mu veji javulu, Davidi ua kexile mua évua kutumbula dijina dimoxi. Dijina dia diiala. O diiala diódio diemanene bhu honga, Davidi nange nuka ua muene diiala dia dikota kala o diiala diódio.
Ngoliia! Davidi ua tenene kumona se mukonda diahi o masoladi akexile ni uôma uê, muéne ua lebhele kiavulu kála mulundu. Né muene sé o izuatu iê, muéne nange ua nemene kiavulu, mala aiadi ndenge. Maji muéne ua tele o izuatu iê ia ita, ua kexile ni nguzu iavulu, uexile dizonda dia ita. Ngoliia ua kobo jinvunda. Xinganeka o dízui diê dia dikota kusebhulula o masoladi a Izalaiele ni Sobha iâ, Saulu. Muéne ua bhingi diiala dimoxi phala kubhânga-nê, mu veji dia kifuxi kioso kúlua ita!—1 Samuuele 17:4-10.
Akuâ Izalaiele a di sueka mukonda dia uôma. Sobha Saulu ué kiene. Davidi uévu kuila o maka enhá a tenesele kiá mbeji! O ifuxi iiadi ia masoladi, akuâ Fidíxia ni akuâ Izalaiele, ka tenene kubhanga kima. Ngoliia ua kexile mua sebhulula izuua ioso. Davidi njinda ia mu kuata. Jisonhi kuxinganeka o sobha ia Izalaiele ni masoladi mê ni makota atatu a Davidi kudisueka mukonda dia uôma! Phala Davidi, Ngoliia ka kexile ngó mu sebhulula o masoladi a Izalaiele; maji ua kexile mu sebhulula o Nzambi ia Izalaiele, Jihova! Maji ihi ieji bhanga o munzangala Davidi? Ihi i tu tena o kudilonga mu kixikanu kia Davidi?—1 Samuuele 17:11-14.
“MU UNDE; MUENE KIABH’Ú”
Tu vutuke bhofele, mbeji javulu kudima. Kua kexile mu vunda kiá, Davidi ua kexile mu kuinga o jimbudi ja tat’ê ku milundu ia zukamene ni mbanza ia Beleme. Muéne uexile munzangala ua uabhele o pholo, ua uabhele ku mu tala mesu. Mu ithangana ia kunhoha, muéne ua kexile mu xika kambanza. O kuiuka kua ibhangelu ia Nzambi kua mu suínisa kiavulu, o uhete uê ua kuxika mimbu, ua dibandekesa dingi mukonda dia kukala mu xika ola javulu. Maji mu usuku uenhó, Davidi a tumu ku muixana. Tat’ê ua mesenene ku mu mona mu kithangana kieniókio.—1 Samuuele 16:12.
Muéne ua sange tat’ê, Jese, kuzuela ni diiala dia kukile kiá kiavulu. O vuelu íii, o polofeta ia fiiele Samuuele. Jihova ua mu tumine ku unda mona umoxi ua Jese phala kubhingana ku usobha ua Izalaiele! Samuuele ua muene kiá o sambuadi dia makota a Davidi, maji Jihova ua londekesele kiambote kua Samuuele kuila, ku sambuadi dienhodio Muéne ka solele-bhu ni ngó umoxi. Maji kioso Davidi kia bhixila, Jihova ua tangela Samuuele: “Mu unde; muene kiabh’ú!” Samuuele ua jikula o lumbinga lua máji a katunda iu ua a lundula ku mutué ua Davidi mu’axaxi ka makota a Davidi. O muenhu ua Davidi ua lunguluka kioso kia zubha o ku mu unda. O Bibidia i zuela: “Nzumbi ia Jihova anga i tula ni nguzu ku thandu dia Davidi tunde kizuua kien’okio.”—1 Samuuele 16:1, 5-11, 13.
O kuila Davidi ua matekene kiá kukala ni luímbi lua usobha? Kana, muéne ua sangulukile, iu ua kexile mu kingila o nzumbi ikôla ku mu ijidisa o thembu ieji mateka kiá o kutumina kála sobha. Muéne ua sulukile mu kikalakalu kiê kia kuinga o jimbudi. Muéne ua bhangele o kikalakalu kiki ni henda ioso ni kusuína. Mu veji jiiadi o jimbudi ja tat’ê hinu a ji dile, kia dianga ku hoji, o kia kaiadi ku úlusu. Davidi ka lengele o iama ienioió kana. Mu veji dia kiki, muéne ua bhângela o jimbudi ja tat’ê. Mu ithangana iiadi íii, muéne ua jibha ni maku’ê o iama!—1 Samuuele 17:34-36; Izaia 31:4.
Mu kubhita thembu, Davidi a muixana dingi. O fuma iê ia bhixidile katé kua Sobha Saulu. Sumbala uexile hanji disoladi dia nguzu, Saulu ka mu xikinine dingi kuala Jihova, mukonda ua ditunine kubelesela o itendelesu ia Nzambi. Jihova ua katuile o nzumbi iê ku thandu dia Saulu. Mukonda dia kiki, sobha ua kexile ni nzumbi ia iibha—ua kexile ni njinda, ibanzelu iaiibha ni ia usuéia. Kioso o nzumbi iaiibha ki ia kexile ku thandu dia Saulu, muéne ua tokalele kuívua mimbu phala kutena kudivua kiambote. O mala a Saulu evuile o fuma ia Davidi kuila ngimbidi iambote, dizonda ué dia ita. Mu kiki-phe, Davidi a muixana, mu kubhita thembu ua kituka ngimbidi ia Saulu, ua mateka ué kuambata o mauta mê.—1 Samuuele 15:26-29; 16:14-23.
Benge-benge o minzangala a tena kudilonga phangu javulu mu kixikanu kia Davidi. Mu ithangana iê ia kunhoha, muéne ua kexile mu bhanga ima i mu kuatekesa kuzukama dingi kua Jihova. Muéne ué ni muanhu uoso ua dilongo maufunu ambote a mu kuatekesele kusanga salu. Maji o kia beta-o-kota, muéne ua kexile mu kaiela o nzumbi ikôla ia Jihova. Phangu jambote ji tu tena o kukatula!—Ndongixi 12:1.
“KI BHU KALE MUTHU U BOTOMOKA MUXIMA MUKONDA DIA KIIALA KIKI”
Sumbala ua kexile mu sidivila Saulu, Davidi ua kexile mu vutuka kubhata phala kuinga o jimbudi, saí bhabha mu ithangana iavulu. Mu kithangana kiki, Davidi a mu tumu kuala Jese kuia mu tala o makota mê atatu akexile mu sidivila mu kifuxi kia masoladi a Saulu. Ni kubelesela kuoso, Davidi uambata o kudia ku jiphange jê akexile bhu honga ia Ela. Kioso kia bhixila, muéne ua diuana mu kumona o ifuxi iiadi ia masoladi a bhongoloka kála ki tua tange ku dimatekenu. Ene emanene kala kifuxi ku sámbua dimoxi dia mulundu, o honga ia bhitile mu kaxi kâ.
Phala Davidi, o maka enhó ka tokalele kukala ngó kiki kana. Ki bhita kiebhi o kifuxi kia Nzambi ia muenhu, Jihova, kulenga mukonda dia diiala dimoxi, mubhezi ua nzambi ja makutu? Davidi ua mono Ngoliia kusebhulula Jihova. Bhenhobho, ua mateka kudikunda ni masoladi maka alungu ni kujibha Ngoliia. Ki ku bhiti kithangana kiavulu, o dikota dia Davidi, Eliabe, uevu ia kexile mu zuela Davidi. Muéne ua mu bazela ni njinda ioso, ua mu tangela kuila muéne ua bhukumukine, ua kexile ngó muenhomo phala kutala o ita. Maji Davidi ua mu tambuijila: “Nga te kituxi kiahi? Ngebhul’ami ngó lumoxi luene!” Mu kiki-phe, muéne ua suluka ni maka a kutolola Ngoliia, saí muthu uévu iu ua kundu kua Saulu o maka enhá. O sobha ua tumu kuixana Davidi.
Ia lungu ni Ngoliia, Davidi ua tangela kua sobha: “Ki bhu kale muthu u botomoka muxima mukonda dia kiiala kiki.” Saulu ni masoladi mê akexile ni uôma mukonda dia Ngoliia. Ene nange a tondala mu ku disokesa ni diiala diódio, a xinganeka kiebhi kieji tena kubhixila ku phetu ia diiala. Ene a xinganeka kuila ki kueji bhinga ithangana iavulu phala kua tolola. Maji ki kiene kia kexile mu xinganeka Davidi. Kála ki tua-nda mona, muéne ua kexile mu tala o maka mu ukexilu uéngi. Mu kiki, muéne ua di bheka phala kubhânga ni Ngoliia.
Saulu ua ditunu: “Eie ku tena kuia kutakana ni mukua Fidixia iú, mu kubhánga-nê, kuma eie u mona-ndenge hanji, muene-phe diiala dia ita tunde undenge uê.” O kuila Davidi uexile muene mona-ndenge? Kana ngana, maji ka kexile luua mu kitala kia kukala disoladi. Muéne ué ua kexile hanji ni pholo ia mona-ndenge. Maji Davidi mu unzangala uê a muijidile kiá kála diiala dia ita.—1 Samuuele 16:18; 17:33.
Phala kutululukisa Saulu, Davidi ua mu tangela ihi ia bhangele ku hoji ni ku úlusu. O kuila muéne ua kexile mu dinanza? Kana. Davidi uejidile se nanhi ua mu kuatekesele kujibha o iama ioio. Muéne uixi: “Jihova ua ngi kudila ku iala ia hoji, ni ku iala ia úlusu, muene ue u ngi kudila bhu maku ma mukua Fidíxia iú.” Mu kiki, Saulu uixi: ‘Kuabhu! Ndaie, Jihova muene a kala n’eie.’
Ua mesena ué kukala ni kixikanu kála kia Davidi? Xala mu kuijiia kuila o kixikanu kia Davidi, ki kiexile ngó kibanzelu kia hatu kana. Muéne ua kexile ni kixikanu kua Nzambi mukonda dia ku muijiia, ni mukonda ué dia ima ia bhitile ku muenhu uê. Muéne uejidile kuila Jihova Mukuatekexi ua henda ni mukua Kukumbidila o jipolomesa jê. Se tua mesena kukala ué ni kixikanu kiki, tua tokala kusuluka mu kudilonga ia lungu ni Nzambi ia Bibidia. Kioso ki tua-ndaia ni kubelesela o milongi i tua mu dilonga, tua-nda mona kuila o mabesá u tua-nda tambula, a-nda kolesa o kixikanu kietu.
“JIHOVA UA-NDA KU KUBHAKULA BHU LUKUAKU LUAMI”
Ku dimatekenu, Saulu ua bhana o izuatu iê kua Davidi. Ia difuile ni izuatu ia Ngoliia, o izuatu a i bhangele ni ngóndo. Ua mu bhana ué mbinza io bhangele ni utadi. Davidi uende bhofele ni izuatu ienioió maji ua mono kuila ia mu vudile. Muéne kexile disoladi, mu kiki kejidile kuta o izuatu ienioio, benge-benge o izuatu ia Saulu, o diiala dia betele-o-kota mu kulebha mu ixi ioso ia Izalaiele! (1 Samuuele 9:2) Ua i zula iu ua zuata o izuatu iê ia mubhidi.
Davidi ua kuata o mbangala iê ia kuinga na-iu o jimbudi, o mbuenga ni mbalafunda. O mbalufunda ki iexile uta ua dikota, maji iexile ni kutena kua kujibha muthu. Ia kexile ni dibhululu ku disukilu dia ngoji jiiadi, iexile uta uambote phala o mubhidi. Muéne u ta o ditadi mu mbalafunda, u i nhunga ku mutué ni nguzu iavulu, anga ueha ngoji imoxi, o ditadi diia ni nguzu iavulu, se di ku kuata, kalunga. O uta iú uexile uta uambote, mukonda dia kiki, o masoladi akexile mu bhânga ni mbalafunda javulu.
Ni mbalafunda iê, Davidi ua lenge lusolo phala kutakana ni nguma iê. Tu tena kuxinganeka Davidi kusamba ni nguzu ioso kioso kia kexile mu bonga matadi atanu ofele bhu honga ia kambele menha avulu. Mu suluka, muéne uai mu takana ni nguma iê—kai ni kuenda kana maji uai ni kulenga!
Kioso Ngoliia kia mono o muthu ueji bhânga-nê, ihi ia banze muéne? O Bibidia iamba kuila kioso kia mu mono, muéne “ua mu xikulula, u mu toka mesu bhenhobho; kuma hanji uala mon’a ndenge.” Ngoliia ua mateka o kudikola: “Kifua ua ngi mono ngi ímbua, uala ku ng’endela ni mbangala?” Muéne ua mono ngó o mbangala ia Davidi, maji o mbalafunda ka i muene. Muéne ua xingi ni kulokela Davidi mu majina a jinzambi ja akuâ Fidíxia iu ua kanena kuila o kimbi kiê ueji ki bhana ku jinjila ni ku iama ia muxitu.
O kitambuijilu kia Davidi kilondekesa kuila muéne ua kexile ni kixikanu kia dikota. Xinganeka o munzangala kutangela Ngoliia: ‘Eie ua-lu ngi bhixila ni xibhata ié, ni sosa, ni ngubu; eme-phe ngi ku bhixila mu dijina dia Jihova dia ifuxi, Nzambi ia kilômbo kia Izalaiele, ió ua mu lokalala eie ni ku mu lebhula.’ Davidi uejidile kuila o kutena kua muthu mu xitu ni mauta mê, kalé ni valolo iavulu. Ngoliia ua xingile Jihova Nzambi, mukonda dia kiki Jihova ueji bhanga kima. Kála kia tange Davidi, o ‘ita ia ngene ia Jihova.’
Davidi kexile kifofo kana, muéne uexile mu mona kuila Ngoliia diiala dia dikota ni kuila uala ni mauta avulu. Maji Davidi kehela kuila o ima íii i mu kuatesa uôma. Muéne ka bhangele kála kia bhangele Saulu ni masoladi mê. Davidi ka disokesa ni Ngoliia. Mu veji dia kiki, muéne ua sokesele Ngoliia ni Jihova. Ngoliia ua lebhele kiavulu, athu amukuá ndenge, ua kexile ni metulu 2.9 ja kitala, maji uexile nanhi se tu mu sokesa ni Suke-ku mu ngongo ioso? Mu kidi, kála o athu a mukuá mu ngongo, muéne uexile kála dihoho, kua kambele ngó Jihova ueji mu buika kiá!
Davidi uai ni kulenga phala kutakana ni nguma iê, ua te o lukuaku luê mu mbuenga phala kukatula-mu ditadi. Muéne ua te o ditadi mu mbalafunda, ua i nhungu iu ua di takula. Ngoliia ué uai ni kulenga phala kutakana ni Davidi, o disoladi dia kexile mu kuata o ngubu iê, ua kexile ku pholo. Nange o kitala kia Ngoliia kia mu bhekela ué kúfua, mukonda o disoladi dia kexile mu kuambata o ngubu ua butile, ka tenene kuzangula o ngubu phala kulanga o mutué ua Ngoliia. Bhuene-muene Davidi bhua takula o ditadi.
Davidi ua takula o ditadi. Xinganeka, o athu a dixibhile mu kumona o ditadi kuia ni nguzu ioso katé bhu dibhômo dia kiiala kiókio. Sé phata, Jihova ua bhangele ioso phala o ditadi dia takuile Davidi, ki di lueze. O ditadi dia bokona muéne bhu dibhômo dia Ngoliia. O dizonda ua bu ni pholo bhoxi! O disoladi dia kexile mu kuambata o ngubu iê, ua lengele ni uôma uavulu. Davidi ua zukama, ua sungu o xibhata ia Ngoliia iu ua batula na-iu o mutué ua dizonda.
Mu kiki, Saulu ni masoladi mê, a sangele nguzu. Ene a dikola ni kusuína kuoso, iá ai phala kujibha akuâ Fidíxia. O ita ia bhitile muéne kála kia tangele Davidi kua Ngoliia, kuila: “Jihova . . . Ua-nda ku mi bhakula bhu maku metu.”
Lelu o jiselevende ja Nzambi ki jene mu lúa dingi ita kála m’ukulu. Kana dingi. (Matesu 26:52) Né kiki, tua tokala kukaiela o kixikanu kia Davidi. Kála muéne, tua tokala kumona Jihova kála muthu ua kidi—kála o Nzambi imoxi-élele u tua tokala kusidivila ni kukala ni uôma. Saí bhabha, tua-nda divua kála o ibhidi ietu iala kota, etu ndenge, maji o ibhidi ietu se tu i sokesa ni kutena kua Jihova, tua-nda mona kuila ibhidi iofele. Mu kiki, se tu sola Jihova kála Nzambi ietu ni ku mu dielela kála kia bhangele Davidi, sé-ku ibhidi mba maka, a-nda tu kuatesa uôma. Sé-ku kima, Jihova ka tena ku ki tolola!


text:
Kiebhi Kia di Sokejeka o Kilunga Kienu?
Kala kilunga kiala ni kibuka kia tufunga, mba kibuka kia mala kiala ku pholo. Makuinhi a iiadi a ilunga, a tenesa kibuka kimoxi kia ilunga, dikuinhi dia ibuka ia ilunga, a tenesa kibatu kimoxi kia ilunga.
O kibuka kia utuminu u bhana itendelesu ni milongi ia Bibidia, kibuka kia athu kia Jimbangi ja Jihova, a sidivila ku Mbonge ia Jimbangi ja Jihova ku mundu uoso, ku Estados Unidos, ku Nova York.
DI LONGE DINGI
A NANHI A MU BHANGA O VONDADI IA JIHOVA LELU?
Ihi i Ua-nda Sanga mu Iônge Ietu ia Ukidistá?
Tu diongeka kumoxi phala kudilonga o Mikanda Ikola, ni ku di suinisa mudietu. A-nda ku tambulula ni ngala ioso!
IBHUIDISU IENE MU BHANGA DINGI O ATHU
O kuila o Jimbangi ja Jihova ene mu Futa o Atuameni iâ a Ngeleja?
O kuila mua di uanuna mu ibuka-ibuka? A nanhi a sidivila kala akunji?
IÔNGE
Ihi Iene mu Bhanga Bhu Kididi Kia Ubhezelu?
Bokona-mu ni u mone ni mesu mê.


text:
MUSOSO UA KIDI
Tua Mono o Henda ia Nzambi mu Maukexilu Avulu
KUMA ua zolele Nzambi, tat’etu Arthur ua mesenene kukala mukunji ua ngeleja ia Metodista. Maji muene ua lungulula o ibanzelu iê, kioso kia tange o mikanda ia Adilongi a Bibidia, ni ku diongeka ni ene. Mu muvu ua 1914, kioso tat’etu kiexile ni 17 dia mivu, ua di batizala. Kioso kia bhiti o Ita ia Dianga ku Mundu uoso, a mu tumu kuia mu usoladi, maji muene ua ditunu. Mukonda dia kiki, a mu te mu kaleia ka Kingston mu mbanza ia Ontário, mu ixi ia Canadá, phala ku bhita-mu kuinhi dia mbeji. Kioso kia tundu mu kaleia, ua mateka kukalakala kala muboki ua thembu ioso.
Ku muvu ua 1926, tat’etu ua kazala ni Hazel Wilkinson. Manh’â ua di longo o kidi ku muvu ua 1908. A ngi vuala mu kizuua kia 24 kia mbeji ia Kasamanu, ka muvu ua 1931. A tu vualele tu kiuana, eme ngi mona ua kaiadi. Kuma tat’etu ua zolele kiavulu o Bibidia, muene ua tu longo ue kubhanga kiki. O ubhezelu ua Jihova, uexile o kima kia betele o kota ku muenhu uetu. Muiji uetu ua kexile mu boka nzo ni inzo mu ithangana iavulu.—Ikalakalu 20:20.
KALA KIA BHANGELE TAT’ETU, KI NGI DI TE MU MAK’Â JINGUVULU, NGEXILE NGI MUBOKI UA THEMBU IOSO
Ku muvu ua 1939, kua mateka o Ita ia Kaiadi ku mundu uoso. Ku muvu ua kaiela-ku, o kikalakalu kia Jimbangi ja Jihova a ki fidisa mu ixi ia Canadá. Mu jixikola, o tuana exile mua jijidika ku ximana o dibandela, ni kuimba o mukumbi ua ixi. O Jimesene a kexile mu tuehela eme ni phang’iami Dorothy, ku tunda bhu kanga, kioso kiexile mu bhita o ima iii. Maji sai kizuua, mesene iami ua ngi xonguena, ni ku ngi kuatesa jisonhi, mu ku ngixana kióua. Kioso ki nga tundu, o jikoleka a ngi takula bhoxi, iá a ngi beta. Kiki kia bandekesa dingi o vondadi iami ia ku “tumaka Nzambi, kana athu.”—Ikalakalu 5:29.
Ku mbeji ia Kavua ia muvu ua 1942, kioso ki ngexile ni 11 kia mivu, nga di batizala mu ditangi dia menha dia kexile mu thonga. Kioso ki tua kexile mu nhoha bhu xikola, nga zolele kukalakala kala muboki ua ithangana ni ithangana. Sai kithangana, eme ni phange jitatu, tuai ku mbandu a thunda ia mbanza ia Ontário, phala kuboka ku axangi a jihuinhi.
Mu kizuua kia dianga, kia mbeji ia Kasambuadi ia muvu ua 1949, nga mateka kukalakala kala muboki ua thembu ioso. Mu kusuluka, a ng’ixana ku Betele, phala kukuatekesa ku kikalakalu kia kutunga. Mu kubhita thembu, nga bhange mbandu ia muiji ua Betele mu ixi ia Canadá. Kuenhoko, a ngi bhana o ujitu ua kukalakala bhu kididi kia kubhanga o madivulu. Eme nga di longo kukalakala ni jimakina ja kubhanga madivulu. Ngi lembalala o kikalakalu ki ngexile mu bhanga ku semana javulu mu usuku, phala kubhanga ka mukanda, kexile mu zuela ia lungu ni izukutisu, iexile mu bhita na-iu o Jimbangi ja Jihova mu ixi ia Canadá.
Mu ku bhita thembu, nga kalakala ku Kibuka Kia Sidivisu kia filiiale. A ngi bhana kikalakalu kia kuzuela ni jiphange ja kexile phala kuia mu boka mu mbanza ia Quebec, kua fidisile o kikalakalu kietu. Mu’axaxi kâ, mua kexile muboki ua thembu ioso, dijina diê Mary Zazula, mukua Edmonton, Alberta. Jitata jê, a tokalele mu ngeleja Ortodoxa. Kuma Mary ni kota diê ka mesenene kuxisa o milongi ia Bibidia, tata jâ a a kaie ku bhata. Mary ni phang’iê, a di batizala ku mbeji ia Kanake ka muvu ua 1951. Mu ku bhita samanu dia jimbeji, ene a kituka aboki a thembu ioso. Kioso ki tua kexile mu zuela nga mono kuila, Mary ua zolele kiavulu Jihova. Moxi diami, nga mono kuila, muene uexile o kilumba ki nga tokalele ku kazala. Mu ku bhita divua dia jimbeji, mu kizuua kia 30 mbeji ia Katatu ka muvu ua 1954, tua kazala. Mu ku bhita semana imoxi a tuixana phala ku tu longa ku bhanga o kikalakalu kia tufunga tua ilunga. Ku mivu iiadi ia kaiela, tua kalakala mu ilunga ia thunda ia Ontário.
O kikalakalu kia kuboka, kiexile mu kula kiavulu. Kienhiki, kua bhingile dingi akunji a jixi jengi. Eme ni Mary, tua banze kuila, se tua tena kukala mu ixi ia Canadá, kididi muala o mbambi iavulu ni jihamue, tu tena ue ku dibhana ni ibhidi ia-nda moneka mu kididi kiéngi. Ku mbeji ia Kavua ka muvu ua 1956, tua zubha o Xikola ia Ngiliiade mu kibuka kia 27. Mu mbeji ia Kamoxi, tuai mu ixi ia Brasil kala akunji a jixi jengi.
KUKALAKALA KALA MUKUNJI UA JIXI JÉNGI KU BRASIL
Kioso ki tua bhixila ku Brasil, tua mateka ku di longa o dimi dia Phutu. Kia dianga, tua di longo kiebhi ki tu tena kumateka kuzuela ni athu mu ukunji. Mu kusuluka, tua soto kuijiia o jindunge ja bhebhuluka ja mulangidi. Sai kizuua, tua tundu mu sidivisu ia kuboka, tua disange ni muhatu ua mesenene kuijiia o njimbu ietu. Tua banzele kuila, se tu sanga muthu ua mesenene kuívua o njimbu, tueji zuela né kiebhi kia-nda kala o muenhu, kioso o Utuminu ua Nzambi ua-nda kala mu tumina. Tua tange o divulu dia Dijingunuinu 21:3, 4, mukonda dia kalolo kavulu, nga mateka ku divuua kia iibha, eme ng’ambuka! Ki nga kexile hanji mu divua kiambote mu thembu ia kalolo. O kalolo kexile maka ku muenhu uami.
A tu tumu kuia mu bhanga o kikalakalu kietu mu mbanza ia Campos. Lelu, muala kia 15 a ilunga! Maji kioso ki tua bhixila, tua sange ngó kibuka kimoxi, ni dibhata dimoxi phala o akunji a jixi jengi. Mu inzo, mua kexile phange jiuana ja ahatu: Esther Tracy, Ramona Bauer, Luiza Schwarz ni Lorraine Brookes (mu kindala a muixana Lorraine Wallen). O kikalakalu kiami mu inzo ia akunji a jixi jengi, kiexile kusukula, ni ku sota o jihuinhi phala kulamba. Sai kizuua, kia Sekunda mu usuku, ki tua zubha o milongi ia Mulangidi, Mary ua kexile mu nhoha mu kialu ni mutué ku phetu. Tua kexile mu zuela ia lungu ni kizuua kietu. Kioso Mary kia balumuka, kua tundu nhoka mu phetu mua tele o mutué! O nhoka iii, ia bhekesa jibuia javulu kate ki nga i jibha.
Ku muvu umoxi, tua di longo o dimi dia Phutu. Mu suluka, tua mateka o sidivisu ietu ia ku kunda o ilunga. Tua kalakalele mu ididi mua kambele mukengeji. Tua kexile mu zeka mua vundu, ni kuendela ku kabalu. Sai kizuua, tua kuata komboio phala kuia mu boka mu mbanza ia kexile ku milundu, ki kuexile kilunga. Tua futu inzo phala kukala. O jiphange ku Betele, a tu tumikisa 800 a madivulu phala ku boka. Tua tokalele kuenda veji javulu, phala kuia mu ji takana.
Ku muvu ua 1962, a bhange Xikola ia Tufunga mu ididi iavulu mu Brasil. Mu samanu dia jimbeji, a kexile mu ngi tumikisa ubheka uami, phala ku longa mu jixikola javulu. Nga longo xikola mu jimbanza ja Manaus, Belém, Fortaleza, Recife ni Salvador. Kioso ki nga kexile mu Manaus, nga sokejeka kiônge kia dikota mu dibhata a d’ijidile kiavulu, mua kexile mu bhanga ji drama. Mukonda dia nvula, ki tua kexile ni menha a soko phala kunua, né kididi phala o jiphange ku lamba o kudia. Nga zuela o ibhindamu ietu ku kabhitangu ka masoladi. Muene ua tu bhana menha a soko, phala o kiônge kioso kia dikota. Ua tumikisa ue masoladi, phala ku tunga balaka jiiadi. imoxi tua kexile mu lamba-mu, ia mukua iexile phala o kididi kia kudila.
Kioso ki nga tundile, Mary uai mu boka mu mbambe mua kexile kukalakala akua ku sumbisa, maji o athu, ka mesenene kuívua o njimbu ia Bibidia. O athu iâ, exile akua Portugal ejile ku Brasil mu bhanga uenji. Mary ua luualele, muene ua zuela ku makamba mê, uixi: “Nuka nga-ndaia mu tunga mu ixi ia Portugal.” Mu ku bhita kithangana kiofele, tua tambula mukanda. A tuixana phala kuia mu kalakala mu ixi ia Portugal, kua fidisile o kikalakalu kietu. Mary ua luualele kiavulu! Maji né kiki, tua xikina o ujitu, etu tuai ku Portugal.
O KIKALAKALU KIETU MU IXI IA PORTUGAL
Tua bhixila mu mbanza ia Lisboa, mu ixi ia Portugal, mu mbeji ia Kakuinhi ka muvu ua 1964. A xiku dia ngoji akexile mu zukutisa o jiphange, ni kua talesa hadi iavulu. Mukonda dia kiki, ki tua bhixila, ki tu mesenene kusota luua o jiphange. Kia dianga, tua soto ka’nzo kófele phala kukala-mu. Kioso kia tu bhana o madukumendu, tua soto inzo ia dikota. Kia bhiti mbeji jitanu, kiene ki tua zuela ni jiphange ku filiiale. Tua sangulukile kiavulu, kioso ki tuai mu kiônge!
Kuma o kikalakalu kietu a ki fidisile, o Ididi ia Ubhezelu a i jikile. Mu kiki, tua kexile mu bhanga o iônge mu jinzo ja jiphange. A xiku dia ngoji akexile mu londa kiavulu o jinzo ja jiphange. Hama ni jihama ja jiphange, a ambata kua xiku dia ngoji phala kua tokuesa. O jiphange a a talesa hadi ni ku a jijidika phala ku tumbula o majina a jiphange exile ku pholo. Phala ku di langa mudiâ, o jiphange a solo ku dixana mu majina a dianga, se ku tumbula o majina a jitata jâ.
O kima kia beta kota ki tua mesenene, o kubhana kúdia mu nzumbi ku jiphange, n’a kolokote. Mary ua kexile mu bhanga jikopia ja milongi ia Mulangidi, ni madivulu engi mu papela ia katunda. Ni papela iii, tua kexile mu bhanga jikopia jengi phala o jiphange.
KIOSO KI TUA ZOKELA O NJIMBU IAMBOTE MU INZO IA KUFUNDISA
Mu mbeji ia Kanake ka muvu ua 1966, akexile mu batula maka a dikota mu inzo ia kufundisa ia mbanza ia Lisboa. O 49 dia jiphange ja kilunga kia Feijó, a a fundisa mukonda dia ku diongeka mu jinzo ja jiphange. Phala ku kuatekesa o jiphange, nga di bhange kala muthu ua kexile mu a tatela. Maji kala ki tua kexile mu banza, tua bele mu inzo ia ku fundisa. O afundixi a te o 49 dia jiphange mu kaleia phala ku bhita-mu 45 kia izuua, mba mbeji ji jitanu ni kaxaxi. Maji o ima iii ia bhiti, ia bhana umbangi ua dikota. Mu kidi, mu ku tu fundisa, o muzokedi uetu ua tumbula o izuelu ia Ngamadiiele i tu sanga mu Mak’â Nzambi. (Ikalakalu 5:33-39) Mu ku suluka, o ji jurnale ja bhana ngolokela ia ima iii. Tua sanguluka kiavulu mu kumona o muzokedi uetu, ku di longa o Bibidia ni kuia mu iônge.
Mu mbeji ia Kaiadi ka muvu ua 1966, a ngi bhana o ujitu ua kukala ku pholo dia ikalakalu ku filiiale. Nga bhiti thembu iavulu mu kalakala, phala o jinguvulu ji ku tu bhana o ufolo ua ku bhanga o kikalakalu kietu. Tua bhange ioso phala kusokejeka madukumendu eji kuatekesa o Jimbangi ja Jihova kukala ni ufolo mu ixi ia Portugal. (Filipe 1:7) Mu kizuua kia 18, ia mbeji ia Kaiadi ka muvu ua 1974, tua sanguluka kiavulu, mukonda a tu bhana o ufolo. O Jiphange Nathan Knorr ni Frederick Franz, a tundile ku mbonge ia Jimbangi ja Jihova, phala o kizuua kiki kia kisangusangu. Tua bhange kiônge kia katunda mu mbanza ia Porto ni ia Lisboa, kua monekene 46.870 dia athu.
Jihova ua tu kuatekesa kuboka o njimbu iambote, mu ididi iéngi mua zuela o dízui dia Phutu kala: Açores, Cabo Verde, Madeira, ni São Tomé e Príncipe. Kuma o Jimbangi ja Jihova jexile mu ku dibandekesa mu ididi iii, tua bhingile ku bhanga filiiale ia dikota. Kia zubha o kutunga o filiiale mu kizuua kia 23 kia mbeji ia Kasamanu ka muvu ua 1988, phange Milton Henschel ua bhange o diskursu phala ku bhakula o filiiale ia ubhe kua Jihova. Mu kiônge kiki, mua monekene 45.522 a jiphange. Ku iâ, 20 akexile akunji a jixi jéngi a kalakalele mu ixi ia Portugal.
TUA KAIELA O PHANGU IA JIPHANGE JA FIIELE
Ku mivu ioso ia bhiti, eme ni Mary tua dilongo ima iavulu ni jiphange ja fiiele. Mu kifika, kioso ki nga kexile mu kunda o jifiliiale ni phange Theodore Jaracz, nga dilongo disá dia dikota. Sai filiiale i tua kundu, iexile ni maka a dikota. O Kibuka Kia Filiiale a bhangele kia ioso phala ku batula o maka. Ene akexile mu divua kiaibha mukonda ene a lembua kua batula. O phange Jaracz uondeka o jiphange mu ku zuela: “Kiki kithangana phala kuehela o nzumbi ikola kukalakala.” Ki nga-nda jimba ue o kima kia ngi tangele phange Franz ku mivu ia bhiti, kioso eme ni Mary tua kexile mu kunda o mbanza ia Brooklyn. Kioso ki tua mu bhingi kitendelesu, muene ua tu tangela: “Kitendelesu kiami kiki: Kalenu mu kilunga kia Jihova, né muene mu ithangana ia bhonzo. Kiki kiene ngó o kilunga kia mu bhanga o kikalakalu kia tumu Jezú ku maxibulu mê, kia kuboka o njimbu iambote ia Utuminu ua Nzambi!”
O kubhanga kiki, kuene mu tu bhekela kisangusangu kia dikota. Tuala ue ni jilembalasa jambote, ja jifiliale ji tua kundu mu jixi javulu. Tua zolo kuijiia ji selevende ja Jihova ja itala ioso, ni ku a kuatekesa mu ku a tangela kuila, tua zolo o kikalakalu kiene mu bhanga mu sidivisu ia Jihova. Tua a kuatekesa ue, n’a suluke ku mu sidivila.
Mivu iavulu ia bhiti, tuala kiá ni 80 a mivu. Mary uene mu kata kia kiavulu. (2 Kolindo 12:9) Tua bhiti mu ibhidi iavulu. Maji o ibhidi iii, ia kolesa o kixikanu kietu, ia suinisa ue kubhanga o vondadi ia Jihova. Ki tu banza ku mivu ioso i tua bhiti mu sidivisu ia Jihova, tu mona kuila, Jihova ua tu besoala mu maukexilu avulu. *—Tala ku luiji.
^ kax. 29 Kiexile mu sokejeka o musoso iú, Douglas Guest uafu ni ufiiele uê kua Jihova mu kizuua kia 25, ia mbeji ia Kamusasadi ka muvu ua 2015.


text:
Njimbu Iambote ia Nzambi!
What is the good news from God? Why can we believe it? This brochure answers common Bible questions.
Kiebhi o kadivulu kaka ka tena ku tu kuatekesa
O kadivulu kaka ka-nda ku kuatekesa ku uabhela o ku di longa o Mak’â Nzambi, o Bibidia. Talesa kiebhi ki u tena ku jikula o Bibidia iê phala ku sanga o kibatulu kia mikanda ikola.
O Njimbu Iambote Ihi?
Ijiia se o njimbu iambote ihi, ni mukonda diahi ia tokala ku i tula ni lusolo, ni ihi i tua tokala o ku bhanga.
Nzambi Nanhi?
O kuila Nzambi uala ni dijina, ni kuila muéne ua tu suu?
O Kuila o Njimbu Iambote ia Tokala Kua Nzambi?
Kiebhi ki tu tena kuijiia kuila o njimbu ia Bibidia ia kidi?
Jezú Kristu Nanhi?
Di longe se mukonda diahi Jezú uafú, o kukula ihi, ni ihi ia mu bhanga Jezú lelu.
Iebhi o Vondadi ia Nzambi Phala o Ixi?
O Bibidia ijimbulula se mukonda diahi Nzambi ua bhange o ixi ni thembu kuxi o hadi ia-nda ku bhua ni kiebhi kia-nda kala o ixi ku hádia ni athu a-nda kala-mu.
O Athu Afú a Kinga Dingi Ihi?
Ihi i bhita n’etu kioso ki tu fuá? O kuila saí kizuua tua-nda tena ku di sanga dingi ni jindandu jetu jafú?
O Utuminu ua Nzambi Ihi?
Nanhi o Sobha ia Utumiu ua Nzambi, ni ihi ia-nda bhanga o Utuminu?
Mukonda Diahi Nzambi Uehela o Kuiibha ni Jiphaxi?
Kiebhi kia mateka o kuiibha, ni mukonda diahi Nzambi uehela o kuiibha katé kiki? O kuila saí kizuua o kuiibha kua-nda ku bhua?
Kiebhi ki u Tena ku Kala ni Muiji ua Zediua?
Jihova, o Nzambi ia ku sanguluka, ua mesena kuila o miji i sanguluke. Ijiia o milongi i bhana o Bibidia ku anumi, ahatu, jitata ni ana.
Kiebhi ki u Tena Kuijiia o Ubhezelu ua Kidi
O kuila kuene ubhezelu ua kidi? Ijiia ima itanu i kuatekesa kuijiia o ubhezelu ua kidi.
O Ijila ia Bibidia i tu Kuatekesa Kiebhi?
Jezú ua jimbulula se mukonda diahi tua bhingi itendelesu ni ijila iiadi iebhi ia Bibidia ia beta dingi kota.
Kiebhi ki u Tena ku Zukama Kua Nzambi?
Ijiia se Nzambi uivua o misambu ioso mba kana, kiebhi ki tua tokala o ku samba, ni ihi dingi i tu tena o ku bhanga phala ku zukama kua Nzambi.
Iebhi o Njimbu Iambote ia Lungu ni Jingeleja?
O kuila saí kizuua o athu a-nda kala kumoxi mu ku bheza ngó o Nzambi ia kidi?
Mukonda Diahi Nzambi Uala ni Kilunga
O Bibidia i zuela se mukonda diahi ni kiebhi o JIkidistá ja kidi a di iudika kiambote.
Mukonda Diahi ua Tokala ku Kolokota o ku di Longa o Bibidia?
Se uijiia o Mak’â Nzambi, mbote iahi ia-nda katula akuenu? O kuila u tena ku kala ni ukamba ni Nzambi?


text:
KIBATULU KUINHI NI KITANU
O Ukexilu ua Kidi ua Kubheza Nzambi
1. Nanhi ua tokala ku tu tangela o ukexilu uambote ua kubheza Nzambi?
JINGELEJA javulu j’amba kuila, a longa o kidi kia lungu ni Nzambi. Maji makutu, mukonda o jingeleja jene mu longa ima iavulu ia lungu ni Nzambi ni kiebhi ki tua tokala ku mu bheza. Kiebhi-phe ki tu tena kuijiia o ukexilu uambote ua ku bheza Nzambi? Jihova muéne ngó u tena ku tu tangela kiebhi ki tua tokala ku mu bheza.
2. Kiebhi ki u tena kuijiia o ukexilu uambote ua kubheza Nzambi?
2 Jihova ua tu bhana o Bibidia, phala tu tene kuijiia o ukexilu uambote ua ku mu bheza. Kienhiki, dilonge o Bibidia, Jihova ua-nda ku kuatekesa kukatula mbote ku milongi iê, mukonda muéne ua kuzolo kiavulu.—Izaia 48:17.
3. Ihi ia mesena Nzambi ko kuetu?
3 Saí athu amba kuila, Nzambi u xikina o jingeleja joso, maji ki kiene kia tu longo Jezú. Muéne uambe: “Ki ene oso a ng’ila Ngana, Ngana, a kà bokona mu mbanza ia diulu; kikale ngó ió u bhanga o vondadi ia Tata iami.” Mukonda dia kiki, tua tokala kuijiia o vondadi ia Nzambi ni ku i bhanga. Ia maka a dikota! Mukonda Jezú ua sokesa o athu kene mu belesela Nzambi ni ifumbe mba “ati a ituxi.”—Matesu 7:21-23.
4. Ihi ia longo Jezú ia lungu ni kubhanga o vondadi ia Nzambi?
4 Jezú ua tu dimuna kuila, se tua mesena kubhanga o vondadi ia Nzambi, tua-nda bhita mu ibhidi. Muéne uambe: ‘Bokuenenu bhu dibhitu dia tolo, mbata o dibhitu dia kulu ni njíla iazanze iia ku’alunga; o athu a di bokona avulu. O kadibhitu-phe katolo, ni kanjíla kòfele, kaia ku muenhu; athu a tolo a bokona-mu.’ (Matesu 7:13, 14) O njíla iofele, mba o ukexilu uambote ua ku bheza Nzambi, iendesa ku muenhu ua kalelaku. O njíla ia dikota mba o ukexilu ua iibha ua ku bheza Nzambi, iendesa ku’alunga. Maji Jihova ka mesena kuila, kufua muthu. Muéne ua mu bhana kithangana ku athu oso phala n’a muijiie.—2 Phetele 3:9.
O UKEXILU UA KIDI UA KUBHEZA NZAMBI
5. Kiebhi ki u tena kuijiia o athu a mu bheza Nzambi mu ukexilu uambote?
5 Jezú uambe kuila, tu tena kuijiia o athu a mu bheza kiambote Nzambi. Tu tena kuijiia o athu enhá, mu kuijiia o ilongesu iâ ni ima ia bhanga. Muéne uambe: ‘Mua ejidila ku ibundu iâ . . . muxi uoso uambote uima ibundu iambote.’ (Matesu 7:16, 17) Maji kiki ki kilombolola kuila, o athu a mu bheza Nzambi kene mu ta ituxi. Maji o jiselevende ja Nzambi, ene mu di suínisa ku bhanga o ima iambote. Tua-nda dilonga ihi i tena ku tu kuatekesa kuijiia o athu a mu bheza Nzambi mu ukexilu uambote.
6, 7. Mukonda diahi o ubhezelu ua kidi u tunda ngó mu Bibidia? O phangu ia Jezú i tu longa ihi?
6 Ioso ia longa ia tokala i tunda mu Bibidia. O Bibidia iamba: ‘Mikanda ioso a i bhusu kua Nzambi, mikanda ia kubhandulula, ni mu kulonga o kidi, ni mu kubazela itondalu, ni mu kuiukisa ia bhengalala, ni mu kuijidisa uendelu uambote. Iene iosu’ii phala muthu ua Nzambi a tenene, ua di longo kia soko, mu kubhanga madimu moso mambote.’ (2 Timote 3:16, 17) Poxolo Phaulu ua sonekena o Jikidistá: “O thembu ia mi sange o Maka metu ma Ukunji koko, maka mene ma Nzambi, enu mua evu, mua a tambulula, kana kuma maka a muthu maji kuma ene o Maka ma Nzambi, mu kidi.” (1 Tesalonika 2:13) O ubhezelu ua kidi u tunda ngó mu Mak’a Nzambi, o Bibidia. Ki u tundu mu ixinganeku mba ijila ia athu mu xitu.
7 Ioso ia longo Jezú ia tundile mu Mak’â Nzambi. (Tanga Nzuá 17:17.) Muéne ua tumbula o Bibidia veji javulu. (Matesu 4:4, 7, 10) O jiselevende ja kidi ja Nzambi, a kaiela o phangu ia Jezú, ioso ia longa i tunda mu Bibidia.
8. Ihi ia tu longo Jezú ia lungu ni kubheza Jihova?
8 Tua tokala kubheza ngó Jihova. O divulu dia Jisálamu 83:18 diambe: “Eie ngó uavu o dijina dié dia Jihova, ku moneka luiadi; eie-muène ngó Suke-ku mu ngongo ioso.” Jezú ua mesenene kuila o athu ejiie o kidi kia lungu ni nzambi, kiene kia mu bhangesa kua longa o dijina dia Nzambi. (Tanga Nzuá 17:6.) Jezú uambe: “Mu kubheza kikale u bheza Jihova, Nzambi ié, muène ngó u mu tumaka.” (Matesu 4:10) Kienhiki, kuma tu jiselevende ja Nzambi, tu kaiela o phangu ia Jezú. Etu tu bheza ngó Jihova, tu longa ku athu ia lungu ni dijina dia Nzambi, ni ima ia-nda bhanga ku hádia.
9, 10. Kiebhi ki tu londekesa kuila tua dizolo mudietu?
9 Tua tokala kudizola mudietu. Jezú ua longo o maxibulu mê kudizola. (Tanga Nzuá 13:35.) Bhu kaxi k’etu ki bhuala kathombo. O henda mudietu ia tokala ku tu bhangesa kukala kumoxi kála tu jiphange. (Kolose 3:14) Mukonda dia kiki, ki tui mu ita, ki tu jibhe-tu ué athu. O Bibidia iambe: ‘Muene mu di monekena o an’a Nzambi ni an’a Diabhu. Uoso u kamba ku bhanga iaiuka, ni uoso u kamba kuzola phang’iê, ka tokala Nzambi.’ Kienhiki o Bibidia i tu suínisa: “Tu di zole mudietu. Ki tu sokele ni Kaini ua tokalele kua Diabhu mukua ku tondalesa, anga u jibha phang’iê.”—1 Nzuá 3:10-12; 4:20, 21.
10 Tu kuatekesa akuetu ni kithangana kietu, nguzu ni jimbongo jetu. (Jihebeleu 10:24, 25) ‘Tu bhanga mbote ku athu oso, maji kota-kota a tokala n’etu mu kuxikana.’—Ngalásia 6:10.
11. Mukonda diahi tu xikina Jezú kala Mubhuludi uetu?
11 Tua tokala kubelesela Jezú mukonda muéne o njíla phala kubhuluka. O Bibidia i zuela: ‘O kubhuluka kikale kua Muène ngó. Kuma bhu’axaxe k’athu, kana-bhu dingi dijina diengi dia bhana-bhu, dia tokala ku tu bhulula.’ (Ikalakalu 4:12) O Kibatulu 5 kia divulu didi, dia tu longo kuila Jihova ua tumu Jezú kubhana o muenhu uê, phala kukúla oso a belesela. (Matesu 20:28) Jihova ua solo Jezú phala kukala Sobha ni kutumina o ngongo ioso. Mukonda dia kiki, o Bibidia i tu tangela kuila, se tua mesena kukala ni muenhu ua kalelaku, tua tokala kubelesela Jezú.—Tanga Nzuá 3:36.
12. Mukonda diahi ki tu di te mu maka a jinguvulu?
12 Ki tu tokala kudita mu maka a jinguvulu. Jezú ka di tele mu maka a jinguvulu. Kioso kia kexile mu mu fundisa, muéne uambela o nguvulu ia Loma, ngana Pilatu: ‘Eme o usobha uami, ki ua tokala mu ngongo mumu.’ (Tanga Nzuá 18:36.) Kála kia bhangele Jezú, etu tuala tu jifiiele ja Utuminu ua Nzambi, mukonda dia kiki, kuoso-kuoso ku tu kala, ki tuene mu dita mu maka a jinguvulu. Maji o Bibidia i tu tendelesa kubelesela “o maungana” mba o jinguvulu. (Loma 13:1) Kienhiki, tu belesela o ijila ia ixi mu tuala. Maji kioso kia tu jijidika kubhukumukina o itumu ia Bibidia, tu kaiela o phangu ia jipoxolo m’ukulu, ambe: “Tua bhingi tu tumaka Nzambi, kana athu.”—Ikalakalu 5:29; Marku 12:17.
13. Ihi i tu boka ia lungu ni Utuminu ua Nzambi?
13 Tua dielela kuila o Utuminu ua Nzambi uene ngó u tena kuzubha o maka oso mu ngongo. Jezú uambe kuila “o Njimbu iíi Iambote ia Utuminu ua Nzambi,” ieji bhinga ku i tula mu ngongo ioso. (Tanga Matesu 24:14.) Mu ixi sé-mu nguvulu u tena kubhanga o ima ia-nda tu bhangela o Utuminu ua Nzambi ku hádia. (Jisálamu 146:3) Jezú ua tu longo kusamba ni kubhinga kua Nzambi: “Utuminu ué uize. Vondadi ié a i bhange bhoxi, kala kiala ku i bhanga ku diulu.” (Matesu 6:10) O Bibidia i zuela i tu longa kuila, o Utuminu ua Nzambi ua-nda buika o jinguvulu joso mu ixi, o unguvulu uê ‘ua-nda xalela-ku ni kutumina mu thembu joso katé ku hádia ni hádia.’—Daniiele 2:44.
14. Mudiê, a nanhi a mu bheza kiambote Nzambi?
14 Mu kudilonga o jimbandu jiji, dibhuidise: ‘A nanhi ngó ene mu katula o milongi iâ mu Bibidia? A nanhi ene mu tangela ku athu o dijina dia Nzambi? A nanhi a dizolo mudiâ, a xikina kuila Jihova ua tumu Jezú mu ngongo phala ku tu bhulula? A nanhi kene mu di ta mu maka a jinguvulu? A nanhi ene mu boka kuila o Utuminu ua Nzambi uene ngó ua-nda tena kuzubha o hadi mu ngongo?’ Sé phata, o Jimbangi ja Jihova.—Izaia 43:10-12.
IHI I UA-NDA BHANGA?
15. Ihi i tua tokala o kubhanga, se tua mesena kuila Nzambi u xikina o ubhezelu uetu?
15 O kuxikina kuila kuene Nzambi, ki ku soko. Mukonda katé muene ni madimonho, a xikina kuila kuene Nzambi maji kene mu mu belesela. (Tiiaku 2:19) Se tua mesena kuila, Nzambi u xikina o ubhezelu uetu, ki tu tokala ngó kuxikina kuila kuene Nzambi, maji tua tokala ué kubhanga o ima i zuela muéne.
16. Mukonda diahi tua tokala kudituna o jingeleja ja makutu?
16 Phala Nzambi kuxikina o ubhezelu uetu, tua tokala kudituna o jingeleja ja makutu. O polofeta Izaia ua soneka: “Tundenu mu’axaxi kâ, di-zelesienu.” (Izaia 52:11; 2 Kolindo 6:17) Kienhiki, tua tokala kudituna ioso ia tokala mu jingeleja ja makutu.
17, 18. O “Babilonha ia Dikota” ihi, ni mukonda diahi kua bhingi kutunda-mu ni lusolo?
17 O ngeleja ia makutu ihi? O ngeleja ia makutu ngeleja ioso ioso, i longa makutu alungu ni kubheza Nzambi, ki i longa o milongi iala mu Bibidia. O Bibidia ixana o jingeleja ja makutu kala ‘Babilonha ia Dikota.’ (Dijingunuinu 17:5) Mukonda diahi? Kioso kia bhiti o dilúviu mu izuua ia Noué, o ilongesu ia jingeleja ja makutu, ia mateka ku mbanza ia Babilonha. O ilongesu íii ia makutu, ia di muange mu ngongo ioso. Mu kifika, o athu a tungile mu mbanza ia Babilonha akexile mu bheza ji tilindade. Lelu ué jingeleja javulu, ji longa kuila Nzambi tilindade, maji o Bibidia i longa kuila kuene ngó Nzambi imoxi ia kidi Jihova, i longa ué kuila, Jezú Mon’â Nzambi. (Nzuá 17:3) O athu a tungile ku Babilonha a xikinine ué kuila, o athu kioso kiafuá, saí kima moxi diâ ki tunda kiia mu kididi kiéngi, o kima kiki, ki tena kutala hadi mu ifernu. O ilongesu iii, ilongesu ia makutu.—Tanga o Kibandekesu kia 14, 17, ni 18.
18 Nzambi ua tu tangela kuila, kua kambe ngó bhofele, jingeleja joso ja makutu a-nda ji buika. (Dijingunuinu 18:8) Eie uejiia se mukonda diahi kua bhingi ku tunda mu ngeleja ia makutu ni lusolo? Jihova Nzambi ua mesena kuila u tunda-mu ni lusolo, mukonda o kibuikilu kiê kia zukama.—Dijingunuinu 18:4.
19. Kiebhi Jihova kia-nda ku langa, se u sola ku mu bheza?
19 Kioso ki ua-nda tunda mu ngeleja ia makutu phala kusidivila Jihova, saí athu kala makamba ni jindandu jê, ka-nda ki xikina, nange a-nda ku zukutisa. Maji Jihova ka-nda kuehelela. Ua-nda bhanga mbandu ku muiji umoxi mu ngongo a dizolo mudiâ ni muxima uoso, ua-nda kala ni kidielelu kia kukala ni muenhu ua kalelaku ku mundu uobhe. (Marku 10:28-30) Nange saí makamba ni jindandu a mu kuzukutisa mukonda dia kusidivila Jihova, a-nda mateka kudilonga ué o Bibidia.
20. Mukonda diahi kima kiambote kubheza Nzambi mu ukexilu uambote?
20 Kua kambe ngó Nzambi ua-nda zubha o kuiibha kuoso, o Utuminu ué ua-nda tumina o ngongo ioso. (2 Phetele 3:9, 13) Kiki kia-nda kala kithangana kiambote! Athu oso a-nda bheza Jihova kala kia mesena muéne. Kienhiki, kima kiambote ku tunda mu ngeleja ia makutu kindala ni kubheza Nzambi mu ukexilu uambote.


text:
KIBATULU SAMANU
Kuebhi ku Tuia Kioso ki tu Fua?
1-3. Ibhuidisu iebhi ia lungu ni kúfua iene mu dibhanga o athu ni itambuijilu iebhi iene mu bhana o jingeleja?
O BIBIDIA, i tu tangela kuila ku hádia ki kua-nda “kala dingi kùfua.” (Dijingunuinu 21:4) Mu Kibatulu kia 5, tua di longo kuila, o kukúa kua jikula o njila phala tu kale ni muenhu ua kalelaku. Maji o athu ene mu fua hanji. (Ndongixi 9:5) Mu kiki, o kibhuidisu kia beta-o-kota ki tua tokala kudibhanga, kienhiki: Ihi i bhita n’etu kioso ki tu fua?
2 Tua mesena kuijiia o kitambuijilu kia kibhuidisu kiki benge-benge se tua fundu ndandu. Nange tu dibhuidisa: ‘Muéne uai kuebhi? O kuila muéne ua mu tu mona? U tena ku tu kuatekesa? O kuila hádia tua-nda tena ku mu mona dingi?’
3 O jingeleja jene mu bhana itambuijilu iavulu ku ibhuidisu íii. Saí jingeleja jene mu longa kuila se eie u muthu uambote, ua-ndaia ku diulu, maji se u muthu ua iibha, ua-ndaia mu túbhia tua ifernu. A amukuá amba kuila kioso ki u fua, eie u bhiluka u nzumbi, u kala kumoxi ni jindandu jê ja fu kiá ukulu. Saí a mukuá, amba kuila kioso ki u fuá a kufundisa, a kuvuala dingi mba ua-nda vutuka dingi ku muenhu ni mukutu uéngi, mba kála u kiama.
4. Milongi iebhi iene mu longa o jingeleja ia lungu ni kúfua?
4 O jingeleja jene mu bhana itambuijilu iavulu ia lungu ni kúfua. Maji sumbala jene ji bhana itambuijilu iavulu, jene joso ji longa kima kimoxi ngó. Jene ji longa kuila kioso muthu kia fua, saí kima moxi diê, ki tunda, anga kiia kididi kiéngi. O kuila kiki kidi?
KUEBHI KU TUIA KIOSO KI TU FUA?
5, 6. Ihi i bhita n’etu kioso ki tu fuá?
5 Jihova uejiia kiambote ihi i bhita n’etu kioso ki tu fua, muéne u tu tangela kuila kioso muthu kia fua, muenhu uê uabhu. O muthu uáfu, kene dingi ni muenhu. Mu kiki, kioso muthu kia fua, o ibanzelu iê iafu, ki iai kididi kiéngi kana. * O muthu uáfu, ka tena dingi kumona, kuívua né muene kubanza.
6 O Sobha Solomá ua soneka kuila ‘ió áfu kiá k’ejiia dingi kima kioso-kioso.’ O muthu uáfu, kene dingi ni henda mba unguma, “mu mbila . . . kana-mu dingi kikalakalu, mba ufunu, mba uhete, mba kuijiia kuoso-kuoso.” (Tanga Ndongixi 9:5, 6, 10.) O divulu dia Jisálamu 146:4, di tu tangela kuila kioso muthu kia fua, “ilunji iê ioso” i fua.
IHI IA ZUELA JEZÚ IA LUNGU NI KÚFUA
7. Jezú ua sokesa o kúfua ni ihi?
7 Kioso Lázalu kiáfu, Jezú uambela o maxibulu mê, uixi: “Lázalu uaii ku kilu.” Maji Jezú ka kexile mu zuela kuila Lázalu ua kexile mu nhoha. Jezú ua a lomboluela kiambote, uixi: “Lázalu, uáfu.” (Nzuá 11:11-14) Mu kiki, Jezú ua sokesa o kúfua ni kilu. Muéne ka zuela kuila Lázalu ua kexile ku diulu mba ua kexile kumoxi ni jindandu jê ja fuile kiá ukulu, kana. Muéne ka zuela ué kuila Lázalu ua kexile mu tala hadi mu túbhia tua ifernu mba a mu vualele kala muthu uéngi mba kála kiama. Maji Lázalu uedile kála uendele ku kilu kia zongo. Ibatulu ia mukuá ia Bibidia i sokesa ué o kúfua ni kilu kia zongo. O Bibidia i tu tangela kuila kioso kia jibha Xitevá, muéne “u batuka muenhu.” (Ikalakalu 7:60) O poxolo Phaulu ua soneka ué kuila, saí Jikidistá ja ‘fuile kiá.’
8. Kiebhi ki tuejiia kuila Nzambi ka bhange o athu phala kúfua?
8 O kuila Nzambi ua bhange Adá ni Eva phala kúfua? Kana! Jihova ua a bhange phala kukala ni muenhu ua kalelaku ni sauidi ia iuka. Kioso Jihova kia bhange o athu, muéne ka a bhange phala kufua, kana. (Ndongixi 3:11) Se-ku tata u mesena kuila an’ê a kuka anga a fua, Jihova ué ka mesena kuila tu kuka mba tu fua. Maji se Nzambi ka tu bhange phala kúfua, mukonda diahi-phe tuene mu fua?
MUKONDA DIAHI TUENE MU FUA?
9. Mukonda diahi o kitumu kia bhanene Jihova kua Adá ni Eva ki kia bhonzele?
9 Mu jaludim ia Edene, Jihova ua tendelesa Adá: “Ku mixi ioso mu díbhia, u die-ku kioso ki ua mesena; maji ku muxi-phe ua kuijiia kia uabha ni kia iibha kana kudia-ku; mukonda kizuua ki ua kà dia-ku, ijiia na-kiu kuma ua kà fua muene.” (Dimatekenu 2:9, 16, 17) Ki kia bhonzele kubelesela o kitumu kiki, kuma Jihova muéne ua bhangele Adá ni Eva, muéne ua kexile ni ungana ua ku a tangela o ima iambote ni ima ia iibha. Se a belesele Jihova, ene eji mu londekesa kuila akexile mu xila o ungana uê. Eji londekesa ué o kisakidilu kiâ mukonda dia ima ioso ia a bhanene Jihova.
10, 11. (a) Kiebhi Satanaji kia nganala Adá ni Eva? (b) Mukonda diahi Adá ni Eva a bhange kia iibha mu kudia o kibundu?
10 Maji, Adá ni Eva a solo kubhukumukina Jihova. Satanaji uebhuidisa Eva, uixi: “Kifua Nzambi ua mi kidika kudia ku mixi ioso ia díbhia?” Eva ua tambuijila, uixi: ‘Ku ibundu ia mixi ioso mu díbhia tudietu; maji muxi ngó umoxi uala mu kaxi ka díbhia, uene ua tu kidika kudia ibundu iê; kuma Nzambi uambe: Kana kudia-ku, mba kukuata-ku ngó, phala ki mu fue.’—Dimatekenu 3:1-3.
11 Mu kiki, Satanaji uambe: “Makutu, ki mua-nda kufua. Mukonda Nzambi ua k’ijiia kuma kizuua ki mu dia-ku, mua-nda kutona mesu mu sokela ni Nzambi, muijiia kiauabha ni kiaiibha.” (Dimatekenu 3:4-6) Satanaji ua mesenene kuila Eva u banza kuila, muéne ueji tena kuijiia o ima ia uabha ni ia iibha ubheka uê sé kikuatekesu kia Nzambi. Satanaji ua tangele ué makutu alungu ni ima ieji bhita ni Eva, se Eva ua bhukumukine Nzambi. Satanaji uambe kuila Eva keji fua, kienhiki, Eva ua di o kibundu iu ua ki bhana kua muadi uê, Adá. Adá ni Eva ejidile kiambote kuila Jihova ua a tangele kuila ka tokalele kudia ku kibundu. Mu kudia ku kibundu, ene a solo kubhukumukina o kitumu kia Nzambi. Mu kudia ku kibundu, ene a londekesa ué kuila ka kexile mu xila Tat’â ia henda. Ene ka bhingile kubhanga o kima kia bhangele!
12. Mukonda diahi Jihova ua luualele kiavulu mukonda dia Adá ni Eva ku mu bhukumukina?
12 O jitata jetu ja dianga, a luualesa o Mubhangi uâ! Kiebhi ki ueji divua se u kalakala kiavulu phala kusasa kiambote an’ê ni ku a longa o njila ia tokala, maji mu veji dia kukaiela o njila iu ua a londekesa, ene a ku bhukumukina? Ki ueji luuala kiavulu?
13. Ihi ilombolola o izuelu ia Jihova, “ku mavu kuene ku ua kà vutukila?”
13 Kioso Adá ni Eva kia bhukumuka, ene a texi o ujitu ua kukala ni muenhu ua kalela-ku. Jihova uambela Adá, uixi: “Eie uala u mavu, ku mavu kuene ku ua kà vutukila.” (Tanga Dimatekenu 3:19.) O izuelu íii ilombolola kuma Adá ni Eva eji kituka dingi mavu, mba keji kala dingi ni muenhu. (Dimatekenu 2:7) Kioso Adá kia te kituxi muéne uáfu, kexile dingi ku muenhu.
14. Mukonda diahi tuene mu fua?
14 Se Adá ni Eva a belesele Nzambi, ene eji kala hanji ku muenhu katé lelu. Maji mu kubhukumukina Jihova, ene a te kituxi, mu kubhita thembu ene áfu. O kituxi kia di bhange kála uhaxi u tua lundula ku jitata jetu ja dianga. Etu oso a tu vuala ni kituxi, mukonda dia kiki tuene mu fua. (Loma 5:12) Maji Nzambi ka mesena kuila tu fua. Nzambi ka bhange o athu phala kúfua, o Bibidia ixana o kalunga kuila “nguma.”—1 Kolindo 15:26.
O KIDI KI TU BHULULA
15. Kiebhi o kidi kia lungu ni kúfua ki tu bhulula?
15 O kuijiia o kidi kia lungu ni kúfua, ku tu bhulula ku makutu avulu. O Bibidia i longa kuila, o muthu uáfu ka tena kuívua ndolo, ka tena kuluuala. Etu ki tu tena kuzuela nau, ene ué ka tena kuzuela n’etu. Ki tu tena kua kuatekesa, ene uá ka tena ku tu kuatekesa. Ene ka tena ku tu bhanga kia iibha, kienhiki ki tu bhingi kukala ni uôma uâ. Maji jingeleja javulu jene mu longa kuila o athu áfu ala kididi kiéngi, etu tu tena ku a kuatekesa se tu futa o ji padele. Maji kioso ki tuijiia o kidi kia lungu ni kúfua, ene ka tena ku tu nganala ni makutu iá.
16. Makutu ebhi alungu ni athu áfu ene mu longa o jingeleja?
16 Satanaji muéne uala ku pholo ia jingeleja ja makutu phala ku tu nganala ni ku bhangesa kubanza kuila o athu áfu ala hanji ku muenhu mu kididi kiéngi. Mu kifika, saí jingeleja jene mu longa kuila, kioso muthu kia fua, o nzumbi iê i tunda, i kala kididi kiéngi. O kuila o ilongesu ia ngeleja iê ia lungu ni athu afu, iene imoxi ni ilongesu ia Bibidia? Satanaji u tanga makutu phala athu kejié Jihova.
17. Mukonda diahi o ulongelu ua kuila o athu a iibha aia mu túbhia tua ifernu, u xingisa Jihova?
17 O ilongesu ia jingeleja i kuatesa uôma. Mu kifika, saí jingeleja jamba kuila, o athu a iibha aia mu túbhia tua ifernu. O makutu iá, a xingisa Jihova. Muéne ka tena kuehela athu kutala hadi mu ukexilu iú! (Tanga 1 Nzuá 4:8.) Kiebhi ki ueji divua se u mona muthu u ta o maku a mon’ê mu túbhia phala ku mu kaxtikala? Nange u banza kuila muéne uaiibha kiavulu. Eie kueji mesena kukala kamba diê. Satanaji ua mesena ku tu bhangesa kuzemba Jihova!
18. Mukonda diahi ki tu bhingi kukala ni uôma ua athu áfu?
18 Saí jingeleja ji zuela kuila kioso athu kia fua, ene a kituka ji nzumbi. O jingeleja jiji, ji longa kuila tua tokala kuxila ni kukala ni uôma ua jinzumbi jiji mukonda ene a tena kukala makamba metu ni ku tu kuatekesa mba jinguma jetu. Athu avulu ene mu xikina ku makutu iá. Ene a kala ni uôma ua athu áfu, mukonda dia kiki, mu veji dia kubheza Jihova, ene a kala mu bheza o athu afu. Ijiia kuila o athu áfu ka tena kuívua kima, mukonda dia kiki, ki tu bhingi kukala ni uôma uâ. Jihova muéne o Mubhangi uetu. Muéne o Nzambi ia kidi, mukonda dia kiki, tua tokala ku mu bheza ngó muéne.—Dijingunuinu 4:11.
19. Kiebhi o kuijiia o kidi kia lungu ni kúfua ku tu kuatekesa?
19 O kuijiia o kidi kia lungu ni kúfua, ku tu bhulula ku makutu a jingeleja. O kidi ki tu kuatekesa kutendela o kikanenu kia tu bhana Jihova kia lungu ni muenhu uetu ku hádia.
20. Ihi i tua-nda di longa mu kibatulu kia kaiela?
20 M’ukulu, mua kexile selevende ia Nzambi, a mu ixanene Jobe, muéne uebhula: “Muthu n’a fu mbé, ua ká kala dingi ni muenhu?” (Jobe 14:14) O kuila muthu uáfu u tena dingi kuvutuka ku muenhu? O kitambuijilu ki tu bhana Nzambi mu Bibidia ki tu sangulukisa kiavulu. Tua-nda mona o maka enhá mu kibatulu kia-nda kaiela.
^ kax. 5 Saí athu a xikina kuila o muenhu ua muthu mba nzumbi i kala ku muenhu kioso o muthu kia fua. Phala kuijiia dingi o maka enhá, tala o Ibandekesu 17 ni 18..


text:
Namen mit Nachnamen Kiene
Alexander KieneAndreas KieneAnja KieneAnna KieneAnne Katrin KieneAnne KieneAnne-Kathrin KieneAnnette KieneAnnika KieneAxel KieneBengt KieneBernd KieneBärbel KieneChrista KieneChristian KieneChristina KieneChristine KieneClaudia KieneCord KieneDieter KieneDirk KieneEdgar KieneEike KieneFlorian KieneFranziska KieneGerald KieneGerd KieneGunter KieneGünther KieneHans-Jürgen KieneHauke KieneHelmut KieneHenning KieneJens KieneJochen KieneJohannes KieneJonas KieneJonathan KieneJudith KieneJürgen KieneKai KieneKarla KieneKarsten KieneKathrin KieneKatja KieneKatrin KieneKay-Uwe KieneKlaus KieneKnut Christian KieneKurt KieneLars KieneLisa KieneLorenz KieneManfred KieneMarc KieneMarco KieneMarek KieneMarion KieneMartin KieneMartina KieneMatthias KieneMax KieneMelanie KieneMichael KieneMiriam KieneNadine KieneNicole KieneNils KieneNorbert KieneOliver KienePatrick KienePeter KienePetra KienePhilip KieneRafaela KieneRalf KieneRobert KieneSabine KieneSarah KieneSarah Navina KieneSascha KieneSebastian KieneSiegfried KieneStefan KieneSteffen KieneStephan KieneThomas KieneThorsten KieneTilman KieneTobias KieneTorsten KieneUdo KieneUlf KieneUlrich KieneUlrike KieneVolkmar KieneWerner KieneWilfried KieneWolfgang KieneYvonne Kiene


text:
Itendelesu phala Akuá Kiônge Kia Dikota
IÔNGE IA MUKUÁ IA-NDA BHITA MU KIÔNGE KIKI
KUKALAKALA KU BETELE Aboki oso a a batizala kiá, ala ni 35 kia mivu mba kiluua a tenesa o kitala kiki, andala kukalakala ku Betele, a tokala kuia mu kiônge phala ió a mesena o sidivisu íii, kia Sesa ku tádidi. A-nda bhana o ngolokela ia lungu ni kididi ni kithangana kia-nda bhita o kiônge kiki.
XIKOLA IA AKUNJI A UTUMINU Aboki a Thembu ioso ala mu kitala kia 23 ndu 65, a mesena ku sanzumuna o ukunji uâ, a exana phala kuia mu kiônge phala ió a mesena kudilonga o Xikola ia Akunji a Utuminu, kia Lumingu ku tádidi. A-nda bhana o ngolokela ia lungu ni kididi, ni kithangana kia-nda bhita o kiônge kiki.
ITENDELESU PHALA AKUÁ KIÔNGE KIA DIKOTA
ALONDEKEXI O Alondekexi a kalakala phala ku ku kuatekesa. Tua ku dióndo, belesela o jiphange jiji, kioso kia bhana itendelesu ia lungu ni kididi kia kubhaka o dikalu, njila ia tokala kubhitila o athu, kubhaka kididi, mba itendelesu ia mukua dingi.
BATIZU O ialu iala ku pholo, phala ió a-nda ku a batizala. Oso a-nda ku a batizala, a tokala kuxikama bhu kididi kiki, ande dia ku mateka o diskursu dia batizu, kia Sábhalu mu kamene. Kala muthu ua tokala kubheka dituaia ni izuatu ia tokala.
KUSÁNGELA Kuene mu bhinga kitadi kiavulu phala kubhanga ialu ia tokala, kuiudika o mitelembe ni kusumba ima ia mukuá, phala o kiônge kia dikota kubhita kiambote, ni ku tu kuatekesa kuzukama kua Jihova. O kitadi ki u bhana, kikuatekesa kusumba o ima íii, ki kuatekesa ue o kikalakalu kia kuboka ku mundu uoso. Se ua mesena kusangela kitadi, ta mu kaxa ioso-ioso iala mu kididi kiki. O Kibuka kia Utuminu, ki sakidila kiavulu o athu oso a sangela kitadi, phala ku kuatekesa o kikalakalu kia Utuminu.
AKUÁ KU SAKA Lembalala kuila, o kididi kiki, phala ku kuatekesa ngó ió a kuata uhaxi mu KITHANGANA KIKI.
IMA IA TEXIKA NI IO BONGE Ima ioso ia texika ni io bonge, a tokala ku iambata mu kididi kiki. Se ua jimbidisa kima, ua tokala uia mu ki sota bhu kididi kiki. O tuana tua jimbidila, kioso ki mua sanga, mua tokala ku a ambata bhu kididi kiki. Maji kana ku banza kuila, kiki kididi kia kutambula konda ia tuana. Tua mi dióndo, tambulenu konda ia tuana tuenu, a kale kumoxi ni enu.
IXIKAMENU Tua mi dióndo, kima kiambote kuxila akuenu. Mua tokala mu bhaka ngó kididi phala o athu a tokala ku muiji uenu, athu a mu kuendela kumoxi ni enu mu dikalu, athu a tungu kumoxi ni enu, mba ió a mu di longa o Bibidia ni enu. Tua mi dióndo, kana ku ta imbamba ku thandu a ialu, se ki mua mesena ku i bhakela athu.
IKALAKALU PHALA OSO A MESENA KU KUATEKESA Se ua mesena kukuatekesa mu kiônge kia dikota, ndé ua zuele ni jiphange a langa o kikalakalu kiki, n’a ku londekese o kididi bhu ua-nda kalakala.
O Kiônge kiki, a ki Iudika ku Kibuka Kia Utuminu Kia Jimbangi ja Jihova


text:
Kiebhi o kadivulu kaka ka tena ku tu kuatekesa
O kadivulu kaka, ka-nda ku kuatekesa kuijiia o Mak’â Nzambi, o Bibidia. Ku disukilu dia jimbandu ja kadivulu kaka ua-nda sanga-mu kilondekesu ki ku kuatekesa ku sanga o itambuijilu, ibhuidisu iala ni kolo ia xikatela.
Kioso ki u tanga kibatulu mu Bibidia, xinganeka kiebhi kia tambuijila o ibhuidisu. Kabasa mbangi ia Jihova, u tena ku u kuatekesa bhu kaxi ka Bibidia.—Tanga Luka 24:32, 45.
Kitendelesu: O madivulu moso a tumbula mu kadivulu kaka, a a bhange ku Jimbangi ja Jihova.
DI LONGE DINGI
Bhinga n’a ku Longe o Bibidia sé ku Futa
Kiebhi Kia Longa o Bibidia?
Ku mundu uoso o Jimbangi ja Jihova a beta kua ejiia mukonda dia ukexilu uâ ua ku longa o Bibidia ku athu sé ku a bhinga kitadi. Tala kiebhi kiki kiene mu bhita.


text:
KIBHUIDISU 5
Ihi i Ngi Bhanga se a Ngi Lokalala mu Xikola?
IHI I UEJI BHANGA?
Xinganeka o kifika kiki: Tomaji ka-ndala kuia dingi bhu xikola, né lelu né mungu mba nuka dingi. Kua bhiti kia mbeji jitatu, tundé kia mu tatela kima kia iibha ka ki bhange, ku jikoleka jê. A muixana majina ka tokalele. Sai kizuua, koleka ia Tomaji, ua beta ni nguzu ku madivulu a Tomaji a kexile bhu maku, ene a bua bhoxi, mba muthu uéngi mu xilu dia xikola, u mu xinjika mba u mu lutula, kioso Tomaji kia sakuka ku dima, ka mono se nanhi ua bhange kiki. Mazá a mu tesa dingi uôma, kioso kia tambula njimbu mu internete . . .
Se ua kexile bhu kididi kia Tomaji, ihi i ueji bhanga?
XINGANEKA!
Eie uala ni kutena kua-soko! Mu kidi, u tena kudibhana ni maka enhá sé kubhânga. Kiebhi?
KANA KUBHANGA KIMA. O Bibidia i longa: ‘Kióua, njinda iê ioso u ilondekesa; maji o njimu-phe u ximbakata anga o njinda iê u i kondeka.’ (Jisabhu 29:11) Se u tululuka
—o ilokalalu ienii ki ia-nda kala ni valolo.
KANA KUVUTULA PHONZO. O Bibidia i longa: “Kana kuvutula muthu uoso-uoso phulu mu phulu.” (Loma 12:17) Kuvutula phonzo, kua-nda vudisa ngó o maka.
KANA KUDITA MU IBHIDI. O Bibidia i longa: “Njimu kiluezu u ki muena di kanga, anga u suam’é kiá.” (Jisabhu 22:3) Kana kudilunga ni athu a uabhela kulokalala, kana kukala ué mu ididi muene mu kala akuâ kulokalala.
ZUELA NI KUTULULUKA. O Bibidia i longa: “Kuvutula kua kulenduka, kubhuisa jimvunda.” (Jisabhu 15:1) Fikisa kuelela bhofele. Mu kifika, se o mukuâ kulokalala u kuamba kuila ua mu neta kiavulu, u tena ku mu vutuila kuila, kiene muene, “nga bhingi muene kubhela bhofele!”
SE KIBHANA NDAIÉ. Nora, uala ni 19 dia mivu uambe: “Se u tululuka, ua-nda londekesa kuila u njimu, ni kuila eie ua beta kota o athu a mu kulokalala ndenge. Kiki kilondekesa kulenduka
—o akuâ kulokalala kàla ni kídifua kiki.” —2 Timote 2:24.
LONDEKESA KUILA EIE UALA NI VALOLO. O akuâ kulokalala ejiia kiambote o athu, a banza kia iibha ia lungu ni ene, ejiia ué se a nanhi kioso kia a a lokalala ka vutula phonzo. Ku mbandu ia mukuá, akuâ kulokalala ka-nda suluka ni ku kulokalala se a mona kuila kua mu a bhana mátui.
TANGELA-KIU MUTHU UENGI. Saí mesene io kulu uambe: “Ni lusolo luoso, ngeji tumina o muthu a mu mu lokalala n’a zuele ni muthu uéngi. Kiki kiene o kima kia tokala ki ngeji bhanga, kiki kieji langa athu a mukuá a mu a lokalala uá.”


text:
Kia rio noire
Source: tunisie-annonce.com
Commentaires:
Tags: kia noire, kia rio, kia rio 2010 noir, kia rio 2010 noire, kia rio 2011 algerie, kia rio 2011 couleur noir, kia rio 2011 noire, kia Rio 6 chevaux tunisie, kia Rio 6 cv tunisien, kia rio couleur, KIa rio en noire, kia rio gafsa, kia rio noir, kia rio noir tunisie, kia rio noire, kia rio noire 2011, kia rio noire tunisie, kia rio noire tunisie image, kia rio tunisie, kia rio tunisie noir, kia rio tunisie prix, kia tunisie, kia tunisie noir, kio rio 2011 en tunisie, photos kia rio noire, prix rio kia en tunisie, rio kia, rio kia 2010 noir, rio kia noir, rio kia tunisie, rio kia tunisie 2010, rio noir tunisie annonce, rio noire, tunisie annonce kia rio 2011 noire, tunisie-gafsa, voiture en tunis KIA rio, tunisie